LELAKI BUNUH 23 PENGHUNI TAHFIZ KEKAL DIPENJARA SELAMA PERKENAN AGONG

PUTRAJAYA: Seorang pemuda kekal ditahan di penjara selama diperkenan Yang di-Pertuan Agong selepas Mahkamah Rayuan hari ini menolak rayuannya untuk mengetepikan sabitan membunuh 23 mangsa dalam kebakaran di Pusat Tahfiz Darul Quran Ittifaqiyah pada 2017.

Panel tiga hakim terdiri daripada Datuk Abu Bakar Jais, Datuk Che Mohd Ruzima Ghazali dan Datuk See Mee Chun menolak rayuan pemuda berumur 22 tahun itu selepas mendapati dapatan salah oleh Mahkamah Tinggi yang dikenakan terhadapnya itu adalah selamat dan seharusnya dikekalkan.

Sementara itu, panel yang sama menolak rayuan pihak pendakwaan terhadap keputusan Mahkamah Tinggi yang melepas dan membebaskan seorang lagi remaja, juga berusia 22 tahun terhadap tuduhan membunuh tanpa dipanggil membela diri.

Hakim Che Mohd Ruzima yang membacakan keputusan, berkata mahkamah bersetuju dengan dapatan hakim Mahkamah Tinggi yang memutuskan bahawa keterangan mengikut keadaan yang dikemukakan oleh pendakwaan adalah kuat dan menuding kepada satu arah iaitu pemuda berkenaan telah memanjat belakang pagar sekolah berkenaan bersama-sama dengan seorang lagi yang tidak dikenal pasti untuk menyebabkan kebakaran di sekolah tersebut yang menyebabkan 23 orang terkorban.

Beliau berkata pihak pendakwaan berjaya membuktikan pemuda itu bertanggungjawab memulakan kebakaran di sekolah tahfiz melalui keterangan ikut keadaan dan pemuda itu tahu bahawa perbuatannya itu bahaya sehingga boleh menyebabkan kematian.

“Kami bersetuju dengan dapatan Hakim Mahkamah Tinggi perbuatan PKK1 (pesalah kanak-kanak) memilih satu pemetik api daripada beberapa pemetik api yang ada dalam bilik tidurnya, menunjukkan PKK1 tahu pemetik api mana yang dia gunakan  untuk memulakan kebakaran di bangunan sekolah tahfiz,” kata hakim Che Mohd Ruzima.

Beliau berkata kelakuan PKK1 tersebut boleh diterima di bawah Seksyen 8 Akta Keterangan 1950 dan boleh dipertimbangkan untuk menjadi sebahagian daripada keterangan ikut keadaan yang menyokong pembuktian kes prima facie terhadap pemuda  itu.

Hakim itu juga berkata hakim Mahkamah Tinggi Datuk Azman Abdullah (sekarang hakim Mahkamah Rayuan) tidak silap dalam keputusan beliau untuk menolak pembelaan alibi yang dikemukakan pemuda itu. Beliau berkata ini adalah kerana berdasarkan keterangan pembelaan dan keterangan di peringkat pendakwaan, pemuda itu berada di sekitar pagar belakang bangunan sekolah tahfiz sebelum kejadian kebakaran berlaku.

Berhubung rayuan pendakwaan terhadap pembebasan seorang lagi pemuda, hakim Che Mohd Ruzima berkata keputusan untuk melepas dan membebaskan pemuda itu daripada kesemua 23 pertuduhan di akhir kes pendakwaan adalah tepat dari segi fakta dan undang-undang.

Beliau berkata ini adalah kerana pihak pendakwaan gagal membuktikan bahawa pemuda itu adalah orang yang menyebabkan bencana tubuh terhadap kesemua mangsa dan semasa dia melakukan perbuatan yang mendatangkan bencana tubuh, pemuda itu berniat untuk menyebabkan kematian.

Hakim Che Mohd Ruzima berkata mahkamah tidak bersetuju dengan hujahan pihak pendakwaan bahawa pemuda kedua (PKK2) adalah orang kedua yang ada bersama-sama pemuda pertama memanjat pagar belakang bangunan sekolah tahfiz pada pagi kejadian.

Beliau berkata dalam pembuktian keterangan ikut keadaan untuk menyokong keterangan dua saksi pendakwaan, pihak pendakwaan bergantung kepada inferens yang dibuat ke atas kuakkan atau pembukaan yang wujud pada dawai pengadang di atas pagar belakang bangunan sekolah tahfiz itu.

Beliau berkata pihak pendakwaan berhujah berdasarkan saiz pembukaan kuakkan pada dawai besi itu yang tidak sebegitu besar, orang kedua yang masuk bangunan sekolah tahfiz itu bersama-sama dengan pemuda pertama adalah PKK2 berdasarkan saiz badannya yang kecil.

“Kami dapati wujud ruang dan luang keraguan pada fakta berkaitan kuakkan pada dawai pengadang di atas pagar belakang bangunan sekolah tahfiz tersebut. Oleh itu, inferens yang cuba diketengahkan pihak pendakwaan bagi menyokong keterangan dua saksi tidak selamat digunakan terhadap PKK2,” kata beliau.

Sebelum ini dua saksi pendakwaan telah memberi keterangan bahawa mereka ada melihat orang yang tidak dapat dikenali memanjat pagar belakang bangunan sekolah tahfiz bersama-sama pemuda pertama.

Hakim Che Mohd Ruzima berkata sebaliknya, fakta tersebut juga boleh menimbulkan inferens bahawa individu yang dilihat bersama-sama PKK1 memanjat pagar belakang bangunan sekolah tahfiz berkemungkinan adalah dua saksi lain yang turut berada di tempat kejadian.

Dalam keterangan pembelaan PKK1, beliau menafikan telah memanjat pagar bangunan sekolah tahfiz tapi mendakwa bahawa dia ada bersama-sama dengan rakan-rakannya iaitu PKK2 dan dua saksi berkenaan.

“Sekiranya wujud lebih daripada satu inferens maka inferens yang memihak kepada PKK2 perlulah didahulukan dan faedah kepada inferens tersebut perlulah diberikan keapda PKK2.

Pemuda itu merayu terhadap keputusan Mahkamah Tinggi pada 17 Ogos 2020 yang memerintahkannya ditahan di penjara selama diperkenankan Yang di-Pertuan Agong kerana membunuh 23 individu dalam kebakaran di pusat tahfiz berkenaan.

Mengikut pertuduhan, kedua-dua pemuda berusia 16 tahun ketika kejadian itu bersama seorang lagi individu yang tidak dikenali, didakwa membunuh dan menyebabkan kematian 23 penghuni pusat tahfiz di Jalan Keramat Hujung, Kampung Datuk Keramat, Wangsa Maju di sini, antara 4.15 pagi dan 6.45 pagi pada 14 Sept 2017.

Dia didakwa dengan 23 pertuduhan, masing-masing mengikut Seksyen 302 Kanun Keseksaan yang dibaca bersama Seksyen 34 kanun sama yang memperuntukkan hukuman mati mandatori jika sabit kesalahan.

Bagaimanapun, Seksyen 97(1) Akta Kanak-kanak 2001 memperuntukkan pesalah di bawah umur 18 tahun tidak boleh dikenakan hukuman mati dan boleh diganti dengan hukuman penjara selama diperkenankan oleh Yang di-Pertuan Agong seperti yang diperuntukkan Seksyen 97(2) akta sama.

Peguam Haijan Omar mewakili kedua-dua pemuda manakala Timbalan Pendakwa Raya How May Ling mewakili pihak pendakwaan.–AlHijrah Online


BAYI LAPAN BULAN MENINGGAL DUNIA DISYAKI DIDERA

LUMUT: Seorang bayi lelaki berusia lapan bulan meninggal dunia disyaki didera dalam satu kejadian di Sungai Siput, semalam.

Bayi tersebut difahamkan meninggal dunia semasa dalam perjalanan ke Hospital Sungai Siput.

Ketua Polis Perak Datuk Mior Faridalathrash Wahid berkata, bayi tersebut dibawa ke hospital oleh ibunya selepas didapati berada dalam keadaan tidak sedarkan diri.

Katanya, polis menerima laporan kejadian kira-kira jam 7.10 pagi dan pemeriksaan awal mendapati terdapat banyak kesan kecederaan pada anggota badan bayi berkenaan.

“Polis kemudiannya mengarahkan satu bedah siasat dijalankan di Hospital Raja Permaisuri Bainun (HRPB) Ipoh.

“Hasil bedah siasat mendapati kecederaan dialami bayi itu adalah disebabkan objek tumpul,” katanya seperti dilapor Sinar Harian.

Susulan daripada kejadian itu, polis telah menahan ibu mangsa berusia 30 tahun bagi membantu siasatan.

Ibu mangsa yang difahamkan bekerja sebagai jururawat itu didapati telah bercerai dengan suaminya sejak enam bulan lepas.

“Wanita itu tidak mempunyai anak lain dan tinggal berdua bersama bayinya selepas bercerai dan polis kini menjalankan siasatan lanjut termasuk kemungkinan penglibatan individu lain dalam kes ini,” katanya.

Wanita itu telah direman selama tujuh hari sehingga 1 Ogos depan dan kes disiasat di bawah Seksyen 302 Kanun Keseksaan kerana membunuh.–AlHijrah Online


MORATORIUM, I-SINAR, DISKAUN ELEKTRIK DIJANGKA DIUMUMKAN KERAJAAN DALAM MASA TERDEKAT

KUALA LUMPUR: Menteri Kewangan, Tengku Datuk Seri Zafrul Tengku Abdul Aziz dijangka mengumumkan bantuan melibatkan pemberian moratorium dan i-Sinar bagi meringankan beban rakyat yang terkesan akibat COVID-19, dalam masa terdekat.

Beliau memaklumkan perkara tersebut menerusi hantaran di laman Facebook rasminya.

“Isu moratorium dan i-Sinar. Saya sudah berbincang dengan Perdana Menteri, Tan Sri Muhyiddin Yassin dan agensi-agensi berkaitan.

“Kerajaan mendengar suara rakyat dan bantuan yang wajar akan diumumkan dalam masa terdekat, insya-Allah,” kata Tengku Zafrul.

Sementara itu, Menteri Tenaga dan Sumber Asli, Datuk Shamsul Anuar Nasarah turut memberi bayangan akan ada pengumuman bantuan diskaun Tenaga Nasional.

“Saya ditanya pelbagai pihak. Kerajaan memahaminya. Oleh itu, kepada semua, rebat ICPT (Pelepasan Kos Tidak Seimbang) dan diskaun elektrik akan diumum sedikit masa lagi,” katanya dalam hantaran yang dimuat naik di Facebook Shamsul Anuar Nasarah.

Sebelum ini, Menteri Sains, Teknologi dan Inovasi (MOSTI), Khairy Jamaluddin memaklumkan bawah kerajaan dijangka mengumumkan satu lagi pakej bantuan ekonomi dalam masa terdekat.

“Selain pengumuman Pelan Pemulihan Negara, saya percaya Perdana Menteri akan membuat pengumuman tidak lama lagi mengenai pakej bantuan ekonomi yang besar, ia tidak lama lagi.” katanya.–AlHijrah Online


9,152 CALON DIPANGGIL TEMU DUGA UNTUK ISI 4,914 JAWATAN TETAP DI KKM – SPA

PUTRAJAYA: Seramai 9,152 calon dipanggil temu duga bagi urusan pelantikan tetap untuk mengisi 4,914 kekosongan jawatan Pegawai Perubatan Gred UD43, Pegawai Pergigian Gred UG41 dan Pegawai Farmasi Gred UF41 bagi 2023, demikian menurut Suruhanjaya Perkhidmatan Awam (SPA).

SPA dalam kenyataan hari ini memaklumkan urusan temu duga itu berlangsung dari 1 Mac lepas hingga 22 Mac lepas.

Jumlah kekosongan jawatan itu melibatkan 4,263 jawatan bagi Pegawai Perubatan Gred UD43, 335 jawatan untuk Pegawai Pergigian Gred UG41 dan 316 jawatan untuk Pegawai Farmasi Gred UF41.

“SPA telah mengemukakan senarai nama calon yang hadir temu duga kepada Kementerian Kesihatan (KKM) pada 31 Mac 2023 untuk semakan terperinci bagi memastikan semua calon yang dilantik memenuhi syarat khusus yang ditetapkan oleh KKM,” menurut SPA.

Antara syaratnya ialah calon telah dilantik secara kontrak (Contract of Service) di KKM berdasarkan Surat Pekeliling Ketua Setiausaha KKM Bilangan 4 Tahun 2016; telah menamatkan latihan siswazah di dalam atau di luar negara; merupakan lantikan kontrak mulai 2016 hingga 2020 sahaja.

Syarat lain ialah calon tidak pernah meletak jawatan, tidak pernah ditamatkan perkhidmatan dan tidak pernah dikenakan tindakan tatatertib sepanjang tempoh kontrak; dan tidak pernah menolak tawaran pelantikan tetap.

“Bagi urusan pelantikan tetap 2023, seramai 4,914 calon akan dilantik tetap berdasarkan kekosongan sedia ada.”

“Baki calon yang memenuhi syarat khusus KKM tetapi tidak ditawarkan lantikan tetap pada sesi pengambilan kali ini akan dijadikan calon simpanan. Sekiranya terdapat kekosongan jawatan pada masa hadapan, calon-calon simpanan akan dilantik secara tetap. Sementara calon yang tidak memenuhi syarat khusus tidak akan dilantik,” menurut kenyataan itu.

SPA memaklumkan keputusan temu duga dijadualkan pada 17 April 2023 melalui e-mel, hebahan di portal rasmi dan Facebook SPA manakala surat tawaran pelantikan tetap melalui Sistem Tawaran Pelantikan (MySTP) akan dikeluarkan pada 2 Mei 2023.

Calon perlu membuat persetujuan penerimaan tawaran dalam tempoh 14 hari dan melengkapkan semua dokumen yang dikehendaki.—AlHijrah Online


REMAJA PALESTIN SYAHID DITEMBAK TENTERA ISRAEL

RAMALLAH: Seorang remaja Palestin maut ditembak tentera Israel, pada Rabu malam berhampiran bandar Nablus di utara Tebing Barat.

Lapor Agensi Berita Xinhua, dalam kenyataan Kementerian Kesihatan Palestin, mangsa berusia 16 tahun telah ditembak semasa penunjuk perasaan dan tentera Israel bertempur di kampung Oudla, selatan Nablus.

Bagaimanapun, seorang lagi remaja Palestin cedera dan dilaporkan dalam keadaan stabil.

Sementara itu, saksi kejadian berkata setiap hari berlaku tunjuk perasaan dan pertempuran di Nablus dan beberapa kampung di sekitarnya berikutan serangan tentera Israel ke atas kediaman penduduk Palestin.

Tentera Israel dikatakan sedang memburu lelaki Palestin yang melepaskan tembakan ke arah sebuah kenderaan menyebabkan tiga warga Israel cedera, tiga hari lalu.

Namun tiada pihak mengaku bertanggungjawab ke atas serangan itu.—AlHijrah Online


CHULIO, ANJING K9 TERIMA PINGAT PDRM

BATU GAJAH: Seekor anjing dari Unit Anjing Pengesan (K9) Polis Diraja Malaysia menerima pingat ‘Jasamu Dikenang’ atas kejayaan mengesan mayat seorang warga emas yang hilang pada 11 Mei lalu.

Anjing baka German Sherpherd bernama Chulio dari K9 Ibu Pejabat Polis Kontinjen (IPK) Perak menerima pingat yang disampaikan Ketua Polis Daerah Batu Gajah ACP Mohamad Roy Suhaimi Sarif dalam majlis Perhimpunan Bulanan Ibu Pejabat Polis Daerah (IPD) Batu Gajah di sini, pagi tadi.

Menerusi hantaran di Facebook IPD Batu Gajah, penjaga Chulio, Koperal Tony Matius Farang turut diberi pingat penghargaan dalam majlis yang sama.

“Chulio turut dihadiahkan makanan berkhasiat sebagai ganjaran di atas usahanya membantu pihak polis,” katanya.

Memetik laporan Harian Metro, anjing tersebut yang diperoleh dari United Kingdom (UK) itu sudah berkhidmat selama lima tahun, kata Tony Matius.

“Chulio sudah mengikuti lebih daripada 50 operasi dan ini adalah kejayaan kedua terbesar selepas turut berjaya mengesan mangsa yang tertimbus bawah tanah di Cameron Highlands pada April lalu.

“Chulio yang diberi latihan setiap hari sememangnya mempunyai kelebihan dan kepakaran khusus untuk mengesan mayat,” katanya.

Chulio diberi penghargaan atas kejayaan menjumpai mayat warga emas lemas di sebuah paya berhampiran ladang kelapa sawit.—AlHijrah Online


DUA PEMUNGUT TELUR PENYU DIHUKUM GANTUNG SAMPAI MATI

KUALA TERENGGANU: Pukul rakan menggunakan kayu dan topi keledar hingga maut, dua pemungut telur penyu dijatuhkan hukuman gantung sampai mati oleh Mahkamah Tinggi Kuala Terengganu, hari ini.

Suspek, Faizol Aznan Muhamad, 40 tahun, dan Mohd Riduan Ismail, 32 tahun dijatuhkan hukuman oleh Hakim Datuk Zainal Azman Ab Aziz selepas pihak pembelaan gagal menimbulkan sebarang keraguan munasabah terhadap kes pendakwaan.

Zainal dalam penghakimannya berkata, laporan forensik menunjukkan kecederaan di kepala, leher, dada dan perut mangsa berpadanan dengan kayu serta topi keledar yang digunakan suspek dalam kejadian itu.

Menurut pertuduhan yang dibacakan, suspek didakwa membunuh mangsa, Razak Abdullah berusia 45 tahun pada jam 7 pagi, 3 Jun 2016, di tepi Pantai Geliga berhadapan sebuah sekolah di Chukai, Kemaman.

Suspek didakwa melakukan kesalahan mengikut Seksyen 302 Kanun Keseksaan (Akta 574) dan dibaca bersama Seksyen 35 kanun yang sama.

Menurut laporan Berita Harian, kejadian berpunca daripada perselisihan faham antara dua suspek dengan mangsa yang juga pemungut telur penyu.

Mangsa bertindak menegur suspek yang menyebabkan mereka bertindak agresif dengan memukul mangsa sehingga maut dengan menggunakan kayu dan topi keledar.—AlHijrah Online


WAWASAN 2020 GAGAL KERANA KERAJAAN TERDAHULU TIDAK SERIUS

KUALA LUMPUR: Wawasan
2020 gagal dicapai kerana tiada usaha serius untuk melaksanakan wawasan itu sepanjang
15 tahun sebelum ini, kata Perdana Menteri Tun Dr Mahathir Mohamad.

Perdana Menteri menegaskan tiada usaha bersungguh-sungguh untuk mencapai matlamat wawasan itu, sebaliknya tumpuan hanya diberikan kepada matlamat pendapatan tinggi.

“Wawasan 2020 bertujuan untuk menjadikan Malaysia sebuah negara maju tapi 15 tahun ke belakang, tiada usaha sungguh-sungguh untuk mencapai matlamat itu sebaliknya memberi tumpuan beri pendapatan tinggi.

“Ia dilakukan dengan cara beri wang, gaji tinggi, BR1M (Bantuan Rakyat 1Malaysia) dan sebagainya supaya mendapat sesuatu daripada rakyat. Ia bukan usaha mereka tapi melalui pemberian kerajaan,” kata Dr Mahathir dipetik Sinar Harian hari ini.

Perdana Menteri berkata
demikian pada sidang akhbar selepas Majlis Pelancaran Wawasan Kemakmuran
Bersama 2030 (WKB) di Pusat Konvensyen Kuala Lumpur di ibu negara pagi tadi.

Mengulas lanjut,
Dr Mahathir berkata, apabila kerajaan menghentikan bantuan seumpama itu, mereka
yang menerima bantuan itu sebelum ini terus berada dalam kelompok miskin.

“Sebaliknya kali
ini dalam WKB2030, kita akan memberi latihan supaya mereka diberi peluang dan
urus peluang ini sehingga mereka mencapai kejayaan,” kata Perdana Menteri. –
AlHijrah Online


ARAHAN TULISAN JAWI DI PAPAN TANDA TIDAK LANGGAR PERLEMBAGAAN PERSEKUTUAN

PUTRAJAYA: Mahkamah Rayuan hari ini menolak rayuan dua ahli perniagaan dari Kuantan yang mengambil tindakan undang-undang terhadap keputusan pihak berkuasa tempatan mengarahkan setiap papan tanda kedai memaparkan tulisan Jawi.

Panel tiga Hakim Mahkamah Rayuan dipengerusikan Datuk Yaacob Md Sam sebulat suara memutuskan bahawa tidak ada rasional, atau tidak munasabah atau menyalahi undang-undang arahan pihak berkuasa negeri untuk melaksanakan penggunaan tulisan Jawi pada papan tanda di premis perniagaan.

“Dasar itu tidak melanggar Perkara 5 atau Perkara 8 Perlembagaan Persekutuan. Justeru, kami menolak rayuan perayu. Perintah Mahkamah Tinggi disahkan. Memandangkan ini adalah perkara yang melibatkan kepentingan awam, tiada perintah mengenai kos,” kata hakim menerusi prosiding dalam talian.

Dua lagi hakim dalam panel tersebut ialah Datuk P. Ravinthran dan Datuk Nazlan Mohd Ghazali.

Ahli perniagaan, Jehan Abdullah dan Dana Palan Arunachalam, merayu terhadap keputusan Mahkamah Tinggi Kuantan pada 5 Ogos 2021, yang antara lain, memutuskan bahawa mereka tidak mempunyai ‘locus standi’ untuk membawa tindakan undang-undang kerana mereka hanya memegang lesen perniagaan tetapi tidak memiliki premis perniagaan.

Antara lain, Mahkamah Tinggi juga menyatakan bahawa tulisan Jawi boleh digunakan untuk menyampaikan maksud dalam bahasa Melayu dan oleh itu merupakan sebahagian daripada bahasa kebangsaan.

Pada mulanya, Jehan dan Dana Palan turut disertai seorang lagi lelaki iaitu Phang Long Yen dalam permohonan semakan kehakiman mereka terhadap Majlis Perbandaran Kuantan (MPK) dan kerajaan Pahang pada 2020.

Bagaimanapun, Phang telah meninggal dunia dan bukan pihak dalam rayuan hari ini.

Ahli perniagaan berkenaan, antara lain, memohon perintah untuk membatalkan arahan MPK dalam surat bertarikh April 2019 supaya perniagaan menggunakan tulisan Jawi pada papan tanda di premis mereka.

Mereka juga memohon perintah untuk membatalkan keputusan exco kerajaan negeri pada 1 Mac 2018 untuk menggalakan penggunaan tulisan Jawi.

Mereka juga menuntut pengisytiharan bahawa Seksyen 107 (2) Akta Kerajaan Tempatan 1976 adalah bertentangan dengan Perkara 8 (kesamarataan) Perlembagaan Persekutuan.

Peruntukan tersebut menyatakan bahawa setiap lesen atau permit yang diberikan hendaklah tertakluk kepada syarat dan sekatan, sebagaimana yang difikirkan sesuai oleh pihak berkuasa tempatan dan boleh dibatalkan pada bila-bila masa tanpa memberi alasan.

Dilaporkan bahawa kerajaan negeri Pahang memutuskan pada 2018 bahawa semua premis perniagaan dan papan tanda jalan akan menggunakan tulisan Jawi dalam usaha memartabatkan penggunaan tulisan Jawi.

JIka enggan mematuhi arahan tersebut, pemilik premis boleh dikenakan denda sehingga RM250 dan lesen perniagaan mereka dibatalkan.

Dalam prosiding rayuan tersebut, MPK diwakili peguam Ong Siew Wan dan Datuk Saiful Edris Zainuddin bertindak bagi pihak kerajaan Pahang manakala perayu diwakili peguam T. Gunaseelan.–AlHijrah Online


KERAJAAN, RAKYAT PERLU BERSEDIA AWAL HADAPI RAMALAN EL NINO KUAT JUN INI

KUALA LUMPUR: Persediaan awal bagi menghadapi fenomena El Nino kuat yang diramal berlaku Jun ini perlu dilaksanakan segera dengan melibatkan dua pemegang taruh utama negara iaitu kerajaan dan rakyat untuk meminimumkan impak fenomena itu.

Pakar alam sekitar Prof Madya Dr Haliza Abdul Rahman berkata walaupun Malaysia pernah beberapa kali mengalami fenomena tersebut, persiapan awal meliputi semua aspek adalah perlu bagi mengelakkan kepanikan melampau.

Beliau berkata berdasarkan rekod setakat 2015, El Nino pernah melanda negara sebanyak 12 kali iaitu sejak 1951 hingga 1952 dan kejadian yang paling teruk ialah pada 1997 hingga 1998 apabila catatan suhu tertinggi 40.1 darjah Celsius direkodkan di Stesen Meteorologi Chuping, Perlis pada 9 April 1998.

“Justeru, persediaan kerajaan adalah memantau semua aras air sungai dan empangan, mengaktifkan pelan tindak balas kecemasan, meneroka sumber air alternatif, menggalakkan orang ramai dan industri menjimatkan penggunaan air, serta melakukan penghasilan awan dan menyediakan sokongan logistik.

“Seterusnya mempertingkatkan segala bentuk bantuan perubatan dan kecemasan seperti ubat-ubatan untuk mangsa selain alat bantuan memadam kebakaran sekiranya berlaku kebakaran,” katanya ketika dihubungi Bernama.

Untuk rakyat pula, Haliza berkata persediaan perlu dibuat dari sudut mental dan fizikal bagi menghadapi sebarang kemungkinan seperti krisis air yang menyebabkan langkah seperti catuan air di sesetengah kawasan mungkin terpaksa dibuat sekali gus memberi impak terhadap aktiviti manusia.

“Setiap dari kita harus mengelak daripada melakukan sebarang aktiviti yang boleh menyebabkan kebakaran. Bahan-bahan mudah terbakar perlu disimpan dengan baik manakala aktiviti pembakaran terbuka seperti membakar sampah, sisa pertanian dan sisa pembinaan perlu dielakkan.

“Ini bagi menghindarkan berlakunya pencemaran udara yang boleh menyebabkan jerebu. Sekiranya berlaku kebakaran terbuka, ia perlu dilaporkan segera kepada pihak berkuasa bagi tindakan lanjut,” katanya.

Semalam, media melaporkan fenomena El Nino kuat dijangka bermula Jun apabila keadaan cuaca akan berubah disebabkan kehadiran monsun barat daya yang cuacanya dicirikan dengan keadaan kering dan panas.

Berdasarkan laporan tinjauan cuaca bagi tempoh Mei hingga Oktober yang dipaparkan di portal Jabatan Meteorologi (MetMalaysia), kebanyakan model iklim antarabangsa menunjukkan kitaran atmosfera di kawasan tropika konsisten dengan keadaan El Nino Southern Oscillation (ENSO) adalah neutral.

Bagaimanapun, laporan itu memaklumkan keadaan neutral yang sedang berlaku itu dijangka akan memasuki fasa El Nino pada Mei hingga Julai ini dengan kebarangkalian 62 peratus.

Sementara itu, Pakar Kesihatan Persekitaran Prof Dr Juliana Jalaludin berkata bagi mengelakkan berlakunya strok haba ketika fenomena ini, selain banyak minum air, rakyat dinasihatkan untuk memakai pakaian berwarna terang dan ringan serta mengelakkan aktiviti fizikal.

“Selain itu, sentiasa menggunakan pelindung matahari seperti memakai pelindung matahari spektrum luas dengan SPF (Faktor Perlindungan Matahari) 15 atau lebih jika berada di luar rumah kerana selaran matahari menjejaskan keupayaan badan untuk menyejukkan diri,” katanya.

Beliau juga berkata rakyat tidak digalakkan meninggalkan sesiapapun di dalam kenderaan yang tidak bergerak kerana suhu dalaman boleh meningkat lebih daripada 11 darjah Celsius dalam masa 10 minit apabila berada di bawah matahari.

Penasihat Pertubuhan Kesihatan Awam Malaysia Datuk Dr Zainal Ariffin Omar pula berkata fenomena El Nino akan meningkatkan risiko penyakit berkaitan dengan bawaan vektor seperti denggi dan malaria, serta penyakit bawaan air dan makanan seperti tifoid dan penyakit saluran pernafasan.

Katanya antara persiapan yang boleh dilakukan rakyat bagi menjaga kesihatan masing-masing adalah menyimpan air serta makanan yang sihat dan mencukupi selain memperbanyakkan berteduh di kawasan seperti pokok dan bumbung jika keluar dari rumah.

Dr Zainal Ariffin turut menyarankan kerajaan untuk memastikan perkhidmatan bekalan air awam yang cukup dan cekap, bekalan makanan segar dan murah mudah didapati dan memberi amaran awal kepada rakyat semasa melalui fenomena tersebut. — AlHijrah Online


Kos pendidikan tinggi dijangka naik

SHAH ALAM – Ibu bapa haruslah mempunyai tabungan pendidikan buat  anak-anak sejak dari awal lagi memandangkan kos yuran pengajian tinggi  melambung mahal pada masa hadapan.

Timbalan Dekan (Pengajian Siswazah & Jaringan Industri & Masyarakat), Fakulti Ekologi Manusia Universiti Putra Malaysia (UPM), Prof Madya Dr Mohamad Fazli Sabri berkata, dengan mengambil contoh pengiraan berdasarkan program pengajian dalam bidang sastera iaitu sains sosial termasuk ekonomi, berlaku peningkatan sangat besar di universiti awam dan juga institusi pengajian tinggi swasta (IPTS) dalam tempoh 10 tahun akan datang.

Menurutnya, kos keseluruhan yuran pengajian di universiti awam bagi tempoh empat tahun pengajian dalam masa 10 tahun akan datang dengan kadar inflasi sebanyak empat peratus dan andaian keluarga akan membiayai sebanyak 10 peratus kos pengajian menggunakan simpanan sendiri meningkat daripada RM18,000 kepada RM28,286.

“Kos yuran pengajian untuk setahun pengajian (dua semester) di
universiti awam pula dijangka meningkat dari RM4,500 kepada RM6,661,”
katanya kepada Sinar Harian.

Fazli yang juga Pakar Kewangan Pengguna berkata, bagi kos pengajian di IPTS pula, kos keseluruhan yuran untuk tempoh tiga tahun pengajian dalam masa 10 tahun akan datang dengan kadar inflasi sama, dijangka meningkat daripada RM44,000 kepada RM55,449.

Menurutnya, kos yuran pengajian untuk setahun pengajian (dua semester) di IPTS dijangka meningkat dari RM12,000 kepada RM17,763.

“Yuran pengajian di universiti awam dan IPTS juga akan berbeza dari segi  jumlah mengikut program pengajian sama ada sastera, sains gunaan, sains  tulen, teknikal dan perubatan.

Fazli menegaskan yuran pengajian tinggi di universiti awam sekitar
RM4,500-RM5,000 setahun tidak mengambil kira subsidi kerajaan kepada
pelajar dan jumlah keseluruhan bagi tempoh empat tahun pengajian antara
RM18,000 sehingga RM20,000.

“Relatifnya yuran pengajian tinggi di
 IPTS jauh lebih tinggi iaitu antara RM12,000 dan RM18,000 setahun dan
jumlah keseluruhan dibiayai untuk tempoh tiga tahun pengajian adalah
RM44,000 sehingga RM72,000,” kata Fazli.

Malah menurutnya,
terdapat IPTS yang menawarkan program misalnya farmasi untuk tempoh
empat tahun pengajian dengan mencecah RM130,000.

“Ini kerana kos untuk mendapatkan pendidikan tinggi melibatkan beberapa jenis yuran dan bayaran.

“Yuran
 dan bayaran terlibat adalah yuran tidak berulang (dibayar sekali sahaja
 bagi pelajar baharu), yuran berulang setiap semester, yuran pelajaran
mengikut bidang dan bayaran asrama.

“Yuran tidak berulang  biasanya dikenakan untuk pelajar baharu mendaftar di mana bayaran meliputi yuran daftar, tabung kebajikan pelajar, bayaran pelbagai, yuran komputer, yuran kenderaan, yuran alumni, yuran suai kenal dan yuran  pemeriksaan perubatan.

“Seterusnya, pelajar perlu melunaskan
yuran berulang setiap semester meliputi bayaran insurans, pengangkutan,
makmal, kesihatan, kad makanan, perpustakaan, kokurikulum dan kolegiat,”
 jelasnya.

Beliau berkata, masyarakat kini juga masih tidak sedar
 dalam yuran pengajian tinggi, kerajaan telah menanggung sejumlah kos
yang besar dengan memberikan subsidi terutama untuk yuran pengajian di
universiti awam.

“Sebagai contoh bagi program doktor perubatan,
purata kos seorang pelajar setahun ialah RM61,620. Yuran pengajian
setahun termasuk yuran kolej kediaman ialah RM4,789. Subsidi yang
dibayar kerajaan ialah RM56,831.

“Bagi mengatasi perbezaan ketara  dengan kos pengajian IPTS, disarankan pihak kerajaan terutama Kementerian Pendidikan berbincang dengan pihak pengurusan universiti awam dan IPTS bagi mencari kaedah terbaik agar peningkatan yuran pengajian tidak membebankan pelajar dan keluarga,” katanya. – SINAR HARIAN


KEMATIAN MENINGKAT, CHINA BERI AMARAN PENULARAN VIRUS KORONA

BEIJING: China hari ini memberi amaran virus korona baharu seperti SARS yang telah meragut sembilan nyawa dan menjangkiti ratusan individu serta kini merebak ke negara lain mungkin boleh mengalami mutasi.

Timbalan Menteri Suruhanjaya Kesihatan Kebangsaan, Li Bin berkata, keadaan itu berkemungkinan berlaku kerana virus tersebut disebarkan melalui saluran pernafasan.

Sehingga kini, pihak berkuasa kesihatan masih belum dapat mengenal pasti sumber sebenar virus yang menyebabkan radang paru-paru dan telah menjangkiti 440 individu di 13 wilayah dan majlis perbandaran.

“Kami akan meningkatkan usaha penyelidikan untuk mengenal pasti sumber dan penyebaran penyakit tersebut,” ujar Bin.Langkah pemeriksaan kini dipertingkat di Wuhan di wilayah Hubei selepas kes jangkitan virus tersebut pertama kali dilaporkan di bandar terbabit pada bulan lalu. – Foto AFP

Kebimbangan semakin meningkat selepas pakar terkenal daripada Suruhanjaya Kesihatan Kebangsaan China mengesahkan virus terbabit boleh disebarkan antara manusia.

Bagaimanapun, penyelidik tidak menolak kemungkinan haiwan sebagai sumber utama virus terbabit memandangkan Pasar Borong Makanan Laut Huanan di Wuhan menjadi lokasi pertama dikenal pasti untuk penyebaran wabak tersebut.

Ketika ini, kebanyakan negara sedang mempertingkatkan usaha untuk membendung penularan virus korona (2019-nCoV) tersebut selepas ia kini merebak di beberapa negara Asia.

Semalam, Amerika Syarikat (AS) mengumumkan kes pertama virus baharu tersebut membabitkan seorang lelaki berusia dalam lingkungan 30-an yang tinggal berhampiran Seattle di Washington.

Difahamkan, dia kini dimasukkan ke hospital untuk terus dipantau sebagai langkah berjaga-jaga. — SINAR HARIAN


KES BUNUH DR FADI: PDRM TUNGGU MAKLUMAT INTERPOL, KEDUTAAN PALESTIN

KUALA LUMPUR: Polis Diraja Malaysia (PDRM) masih menunggu perincian maklumat melibatkan pelbagai agensi termasuk pihak berkuasa Palestin berhubung kes pembunuhan pensyarah Universiti Kuala Lumpur British Malaysian Institute (UniKL BMI), Dr Fadi Mohammad Al-Batsh.

Ketua Polis Negara, Tan Sri Acryl Sani Abdullah Sani berkata, pihak berkenaan melibatkan Kedutaan Besar Palestin di Malaysia, Polis Antarabangsa (Interpol) dan agensi-agensi lain di dalam dan luar negara.

“Kami masih menunggu maklumat daripada beberapa pihak yang kami percaya dapat beri pencerahan kepada isu berkenaan dalam melengkapkan siasatan kes ini,” katanya seperti dilapor BERNAMA.

Pada 2018, Dr Fadi yang juga merupakan seorang imam dari Palestin ditembak mati di kawasan pejalan kaki di luar sebuah kondominium di Jalan Gombak, Setapak, Kuala Lumpur, ketika berjalan menuju ke surau untuk menunaikan solat Subuh.

Pembunuhan itu dipercayai didalangi Agensi Perkhidmatan Rahsia Israel atau Mossad, menurut Ketua Jihad Islam Palestin, Khaled al-Batash ketika itu.

Sementara itu, Ketua Pegawai Eksekutif Cinta Gaza Malaysia (CGM), Muhammad Nadir Al-Nuri Kamaruzaman ketika diwawancara secara eksklusif menerusi Berita Alhijrah, 9 Januari lalu menyatakan pandangannya bahawa suspek pembunuhan Dr Fadi merupakan penduduk tempatan Gaza.

Isnin lalu, PDRM memaklumkan akan memohon agar suspek kes pembunuhan yang dilaporkan ditahan oleh pihak berkuasa Palestin pada Ahad lepas itu, diekstradisi ke negara ini bagi tujuan siasatan.

Pengarah Jabatan Siasatan Jenayah Bukit Aman Datuk Seri Abd Jalil Hassan dilaporkan berkata PDRM sedang mendapatkan pengesahan berhubung penangkapan suspek tersebut daripada Kementerian Luar, Kedutaan Palestin di Malaysia dan Interpol.—AlHijrah Online


MAYAT DIPERCAYAI MANGSA TRAGEDI BOT KARAM DITEMUKAN

KUALA TERENGGANU: Satu lagi mayat dipercayai seorang daripada dua mangsa yang masih hilang dalam tragedi bot nelayan karam di perairan Pulau Redang Isnin lepas, ditemukan hari ini.

Pengarah Agensi Penguatkuasaan Maritim Malaysia (APMM) Terengganu Kepten Maritim Muhammad Suffi Mohd Ramli berkata pihaknya menjumpai mayat yang belum dikenal pasti identiti itu pada kedudukan 9.4 batu nautika utara Pulau Redang pada 12.30 tengah hari tadi.

Beliau berkata pada 11 pagi, APMM menerima laporan daripada nelayan tempatan yang menemukan objek terapung.

“Aset maritim Kapal Maritim Bagahak yang sedang beroperasi diaturgerakkan ke lokasi aduan tersebut. Mayat mangsa telah dibawa ke Jeti Maritim Negeri Terengganu sebelum proses pengecaman dan bedah siasat dijalankan di Hospital Sultanah Nur Zahirah di Kuala Terengganu,” katanya dalam kenyataan hari ini.

Muhammad Suffi dalam kenyataan semalam memaklumkan operasi mencari dan menyelamat dua lagi nelayan tempatan yang hilang iaitu Raja Zainudin Raja Ibrahim, 49, dan Ahmad Zamri Ishak, 66, ditamatkan pada 7 malam susulan tiada lagi petunjuk baharu diperoleh.

Dalam kejadian pada 10 malam Isnin itu, bot nelayan dinaiki enam lelaki karam setelah dilanda ribut di kedudukan lebih kurang 10 batu nautika dari Pulau Redang.

Seorang mangsa Muhammad Kamaruddin Yudi, 31, terselamat, manakala tiga lagi mangsa iaitu Saludin Ismail, 50, Ahmad Nazri Ishak, 48, dan Zulkifli Umar, 48, ditemukan lemas di lokasi berbeza kira-kira 1.7 hingga 1.9 batu nautika dari Pulau Redang pada Rabu lepas. – AlHijrah Online


BNM KEKALKAN OPR PADA 2.75 PERATUS

KUALA LUMPUR: Bank Negara Malaysia (BNM) membuat keputusan untuk mengekalkan Kadar Dasar Semalaman (OPR) pada 2.75 peratus dalam mesyuaratnya hari ini.

Bank pusat dalam kenyataan hari ini berkata keputusan itu membolehkan Jawatankuasa Dasar Monetari (MPC) menilai kesan pelarasan OPR secara kumulatif memandangkan kesan sela masa dasar monetari terhadap ekonomi.

Pada tahap OPR semasa, pendirian dasar monetari kekal akomodatif dan menyokong pertumbuhan ekonomi, katanya.

“Langkah seterusnya untuk mengembalikan tahap akomodasi dasar monetari ke tahap yang wajar akan ditentukan oleh keadaan yang berubah-ubah dan kesannya terhadap prospek inflasi dan pertumbuhan dalam negeri.

“MPC akan terus menetapkan dasar monetari yang mengimbangi risiko inflasi dalam negeri dan pertumbuhan yang mampan,” katanya.

Menurut BNM, ekonomi global terus terjejas akibat tekanan kos yang kekal tinggi, kadar faedah yang lebih tinggi serta gangguan berkaitan COVID-19 di China.

Bank pusat turut menjelaskan, inflasi keseluruhan menurun sedikit daripada paras tinggi sejak beberapa bulan kebelakangan ini.

Bagaimanapun, inflasi teras terus kekal melebihi purata yang pernah dicatatkan sebelum ini, katanya.

“Bank-bank pusat dijangka terus menaikkan kadar faedah, meskipun pada kadar yang lebih perlahan untuk menguruskan tekanan inflasi. Tindakan ini akan menyebabkan prospek pertumbuhan global terus menghadapi rintangan,” katanya.

Bagaimanapun, BNM berkata pertumbuhan di China dijangka bertambah baik apabila gelombang semasa COVID-19 di negara itu reda.

Prospek pertumbuhan terus bergantung kepada risiko pertumbuhan menjadi lebih perlahan, termasuk ketegangan geopolitik yang semakin meruncing, pertumbuhan sebenar di ekonomi utama yang lebih lemah daripada jangkaan dan keadaan pasaran kewangan yang menjadi ketat secara ketara, katanya.

BNM menjelaskan, bagi Malaysia, data terkini menunjukkan bahawa ekonomi terus berkembang pada suku terakhir tahun lepas disebabkan permintaan dalam negeri yang berdaya tahan.

Hasilnya, pertumbuhan ekonomi domestik pada 2022 dijangka melebihi julat unjuran awal iaitu 6.5 peratus hingga 7.0 peratus, katanya.

Selepas mencatatkan prestasi kukuh pada 2022, bank pusat berkata pertumbuhan pada 2023 dijangka sederhana berikutan ekonomi global yang lebih perlahan.

Pertumbuhan akan terus disokong oleh permintaan dalam negeri manakala perbelanjaan isi rumah akan disokong oleh prospek pekerjaan dan pendapatan yang terus bertambah baik.

BNM berkata risiko pertumbuhan ekonomi dalam negeri menjadi perlahan, berpunca daripada pertumbuhan global yang lebih lemah daripada jangkaan, aktiviti penghindaran risiko yang lebih tinggi dalam pasaran kewangan global berikutan dasar monetari yang semakin ketat secara lebih agresif di ekonomi utama, konflik geopolitik yang semakin meruncing serta gangguan ketara pada rantaian bekalan yang kembali wujud.

Inflasi keseluruhan pada tempoh Januari hingga November 2022 berpurata sebanyak 3.4 peratus, katanya.

Seperti yang diunjurkan, inflasi keseluruhan mencapai tahap tertinggi pada suku ketiga 2022 manakala purata inflasi asas, seperti yang diukur oleh inflasi teras adalah 2.9 peratus sehingga November tahun lepas.

“Bagi keseluruhan 2023, inflasi keseluruhan dan inflasi teras dijangka sederhana namun kekal pada tahap tinggi berikutan tekanan permintaan dan kos yang berlarutan.

“Kawalan harga dan subsidi bahan api sedia ada serta lebihan kapasiti dalam ekonomi yang masih ada akan terus membendung sebahagian daripada tahap tekanan inflasi yang meningkat,” katanya.

Menurut BNM, imbangan risiko terhadap prospek inflasi cenderung ke arah inflasi menjadi lebih tinggi dan kekal bergantung kepada sebarang perubahan dasar dalam negeri berhubung subsidi dan kawalan harga serta perkembangan harga komoditi global.–AlHijrah Online


MAIS IKTIRAF PERNIKAHAN HANYA JIKA BERDAFTAR DENGAN JAIS

SHAH ALAM: Majlis Agama Islam Selangor (MAIS) tidak mengiktiraf mana-mana pernikahan pasangan tempatan di luar negara sekiranya pasangan itu tidak berdaftar dengan Jabatan Agama Islam Selangor (JAIS).

Pengerusi MAIS Tan Sri Abdul Aziz Mohd Yusof berkata walaupun pernikahan itu sah di sisi Islam, setiap pasangan yang gagal mendaftar tetap tidak diiktiraf, dan ia sekali gus akan menimbulkan pelbagai masalah lain pada masa akan datang.

“Contohnya seperti urusan anak hendak berkahwin, susah jika perkahwinan ibu bapa tidak didaftarkan dan diiktiraf di Selangor…begitu juga berkaitan pembahagian harta pusaka,” katanya kepada pemberita selepas menyempurnakan pelepasan Program Sumbangan Pasca Banjir MAIS serta anak syarikat ke Terengganu dan Kelantan di sini, hari ini.

“Ruang untuk bernikah di Malaysia terbuka luas, tiada masalah, malah kita juga mengadakan kursus perkahwinan yang tidak dilakukan oleh mana-mana negara, paling kurang pun mereka bertanya soalan rukun nikah atau tiada apa-apa,” tambahnya.

Selain itu katanya Selangor juga tidak mengiktiraf apa-apa jenis pakej pernikahan di luar negara termasuk Thailand dan Indonesia.

Sementara itu merujuk kepada program hari ini, Abdul Aziz berkata MAIS menyumbangkan bantuan kewangan dan bahan makanan asas berjumlah RM200,000 bagi meringankan beban mangsa banjir di Kelantan dan Terengganu.

Menurutnya MAIS menyalurkan RM125,000, manakala baki RM75,000 disumbangkan oleh anak syarikat dan agensi dikelolakannya, iaitu Perbadanan Wakaf Selangor (PWS), Universiti Islam Selangor (UIS), Yayasan Islam Darul Ehsan (YIDE), Bakti Suci Holdings Sdn Bhd (BSHSB) serta Teraju Ekonomi Asnaf Sdn Bhd (TERAS).

Sumbangan itu disalurkan kepada Majlis Agama Islam dan Adat Istiadat Melayu Kelantan (MAIK) serta Majlis Agama Islam dan Adat Melayu Terengganu (MAIDAM).–AlHijrah Online


POLIS P.PINANG BONGKAR MAKMAL DADAH BERNILAI RM1.2 JUTA

GEORGE TOWN, 8 Jun – Polis Pulau Pinang berjaya membongkar sebuah makmal dadah dan menahan sepasang suami isteri yang dipercayai terlibat dalam aktiviti pemprosesan dadah bernilai RM1.2 juta di sebuah pangsapuri di Sungai Ara, Isnin lepas.

Dalam operasi itu, polis telah merampas pelbagai jenis dadah termasuk 3,838 pil ecstasy, 8.7 kilogram serbuk ecstasy, 300 gram ketamin, 75 gram kafeina, 105 gram syabu, ganja, 75 kilogram serbuk kafeina dan peralatan pemprosesan dadah dalam unit pangsapuri yang dijadikan makmal.

Timbalan Ketua Polis Pulau Pinang Datuk A.Thaiveegan berkata pasangan suami isteri yang berusia 31 dan 35 tahun ini dipercayai telah menjalankan aktiviti haram itu selama hampir setahun yang lepas.

“Operasi itu dijalankan berikutan penahanan lelaki tersebut kerana memiliki dadah jenis syabu seberat 12.5g di kawasan Relau pada jam 3 pagi hari yang sama dan selepas disoal siasat, suspek telah membawa pihak polis ke rumahnya di mana polis telah merampas semua dadah-dadah tersebut,” katanya kepada pemberita di sini hari ini.

Semasa operasi itu dijalankan, Thaiveegan berkata polis juga menahan kanak-kanak namun mereka telah dibebaskan dan diserahkan kepada anggota keluarga terdekat.

“Siasatan awal polis telah menunjukkan bahawa dadah tersebut adalah untuk pengedaran pasaran tempatan dan pasangan yang tidak ada pekerjaan itu akan direman sehingga 6 Jun bagi siasatan lanjut,” katanya.

Katanya, kes itu telah disiasat di bawah Seksyen 39(B) Akta Dadah Berbahaya 1952 yang membawa hukuman gantung madatori sekiranya disabitkan bersalah. Beliau berkata pihak polis akan menyiapkan kertas siasatan dengan secepat mungkin sebelum diserahkan kepada Timbalan Pendakwa Raya untuk tindakan lanjut.

Thaiveegan juga berkata, setakat bulan Mei, polis telah merampas dadah bernilai RM7.7 juta dan telah menahan lebih dari 7,000 orang yang terlibat.

“Kami menyeru kepada masyarakat supaya sentiasa bekerjasama dengan pihak polis untuk menumpaskan kegiatan dadah dalam negara ini,” katanya.

BERNAMA


ISLAMOFOBIA TIDAK BERMULA DARI NEW ZEALAND.

KUALA LUMPUR, 27 Mac – Timbalan Perdana Menteri, merangkap Menteri Luar New Zealand, Winston Peters menegaskan Islamofobia tidak bermula dari New Zealand dan sebarang bentuk serangan ke atas seorang penduduk New Zealand adalah ibarat serangan terhadap New Zealand secara keseluruhan.

Beliau berkata demikian dalam sidang media selepas mengadakan mesyuarat bersama Timbalan Perdana Menteri Malaysia, Datuk Seri Dr. Wan Azizah Wan Ismail di Parlimen tengah hari tadi dan memulakan ucapannya dengan “Assalamualaikum”.

Selain itu, beliau turut mengucapkan terima kasih kepada seluruh rakyat Malaysia dan barisan kepimpinan negara atas sokongan yang ditunjukkan selepas insiden serangan dalam dua masjid di Christchurch 15 Mac lalu.

Beliau dalam lawatan kerja selama dua hari bermula 26 Mac.

Datuk Seri Dr. Wan Azizah dalam pertemuan itu turut menyampaikan takziah kepada Peters mewakili kerajaan dan rakyat Malaysia dan mengucapkan terima kasih atas bantuan yang dihulurkan kepada rakyat Malaysia yang terjejas dalam insiden itu.

Beliau berkata, dalam pertemua mereka, kedua-dua negara akan terus bekerjasama untuk menguarkan kerjasama dua hala dalam aspek pendidikan, pelancongan dan pelaburan.

Dalam kejadian itu, 50 mangsa disahkan terkorban dan setakat ini, empat mangsa masih dalam keadaan kritikal, termasuk seorang kanak-kanak perempuan berusia empat tahun, lapor akhbar tempatan Stuff.

Alen Daraghmih, 4 tahun terkena dua tembakan dan salah satunya mengenai pinggang dan ibu jari kaki kanan dan memerlukan beberapa siri pembedahan untuk merawat pinggang serta pinggulnya.

Selain itu, tiga mangsa lagi dalam keadaan kritikal berasal dari Turki, Pakistan dan Bangladesh.


RUSUHAN DI LUBNAN: 114 CEDERA

BEIRUT: Sekurang-kurangnya 114 mangsa tercedera dalam pertempuran antara pasukan keselamatan dan perusuh di Lubnan semalam.

Agensi berita Anadolu melaporkan protes sejak 17 Oktober lalu bertujuan menggesa pembentukan segera sebuah kerajaan baru dan menuntut penambahbaikan keadaan ekonomi yang semakin teruk.

Persatuan Palang Merah Lubnan dalam ciapan Twitter berkata 18 ambulan dan 86 pegawai kesihatan berada di tempat kejadian di mana 58 mangsa tercedera dirujuk ke hospital dan selebihnya dirawat di lokasi insiden.

Wartawan agensi berita Al-Jazeera antara yang tercedera selepas ditembak peluru getah.

Menurut wartawan Anadolu di lokasi kejadian, perusuh mula bersurai apabila hujan lebat turun. — Terjemahan AlHijrah Online


TELEFON BIMBIT ZALINA KALI TERAKHIR DIKESAN AKTIF PADA 20 NOV

SHAH ALAM: Kali terakhir telefon bimbit bekas pembaca berita sebuah stesen televisyen, Zalina Shaharah Azman atau dikenali sebagai Zalina Azman dikesan aktif adalah pada 20 Nov tahun lepas, empat hari sebelum anak lelakinya cuba membuat panggilan kepada wanita itu.

Ketua Polis Daerah Shah Alam ACP Mohd Iqbal Ibrahim berkata menerusi semakan dan siasatan dibuat, pihak polis berpendapat berkemungkinan Zalina hilang lebih awal daripada tarikh yang dilaporkan.

“Kalau anaknya tidak cuba telefon, kita pun tidak tahu dia hilang. Berkemungkinan Zalina telah hilang lebih awal, tapi tidaklah awal sangat sebab kita dah semak dan pada 20 Nov didapati telefonnya telah dimatikan (tiada rekod panggilan keluar atau masuk).

“Sama ada kerana sudah habis bateri itu kita tidak dapat pastikan,” katanya kepada Bernama ketika melakukan lawatan di rumah wanita berusia 58 tahun itu bersama Pengerusi Pertubuhan Berita Nasional Malaysia (Bernama) Senator Datuk Ras Adiba Radzi.

Mohd Iqbal berkata keadaan rumah Zalina Shaharah yang didapati tidak tersusun adalah disebabkan kediaman itu sedang dalam proses pengubahsuaian untuk menjadi sebuah galeri.

Sementara itu, dalam kenyataan beliau berkata polis kini sedang mengesan pekerja yang pernah melakukan kerja pengubahsuaian bagi membantu siasatan kes kehilangan bekas personaliti televisyen itu.

“Kita masih menjalankan siasatan, kini sedang mengesan pekerja-pekerja yang terlibat dalam pengubahsuaian kediaman itu (rumah Zalina) yang mungkin boleh membantu siasatan,” katanya.

Beliau berkata setakat ini, seramai enam individu telah dipanggil dan dirakam keterangan sejak laporan polis mengenai kehilangan itu dibuat.

Sebelum ini, Mohd Iqbal dilapor berkata Zalina Shaharah dipercayai masih berada di dalam negara susulan tiada pergerakan keluar membabitkan wanita itu yang dikesan pihak berkuasa setakat ini.

Pihak polis menerima laporan mengenai kehilangan itu daripada anak lelaki Zalina Shaharah, Mikhael Norman, 33, pada 29 Nov tahun lepas yang cuba menghubunginya sejak 24 Nov 2021 bagi memaklumkan datuk pengadu telah dimasukkan ke hospital, namun wanita itu tidak dapat dihubungi.-AlHijrah Online


261 MANGSA SINDIKET PENIPUAN KERJA BERJAYA DISELAMATKAN

KUALA LUMPUR: Seramai 261 orang mangsa sindiket jenayah penipuan tawaran pekerjaan di Kemboja warganegara Malaysia telah berjaya diselamatkan sehingga kini.

Menurut kenyataan Kementerian Luar pada Sabtu, jumlah terbaharu itu melibatkan 171 orang mangsa yang telah dibawa balik ke Malaysia dan baki seramai 90 orang masih menunggu proses penghantaran pulang.

Penerbangan AirAsia AK535 pada 30 Sept adalah penerbangan terkini yang membawa pulang 13 lagi mangsa.

Pihak Kementerian Luar dan Perwakilan Malaysia di negara-negara yang terlibat terus komited dalam menjalinkan hubungan kerjasama erat dengan Kerajaan negara-negara yang berkenaan bagi menggiatkan usaha mengesan, menyelamat dan membawa pulang warganegara Malaysia yang menjadi mangsa sindiket ini ke tanah air dengan selamat.

“Orang ramai sentiasa dinasihatkan supaya segera membuat laporan kepada Polis Diraja Malaysia (PDRM) dan Kementerian Luar sekiranya ada di antara ahli keluarga mereka menjadi mangsa sindiket jenayah penipuan tawaran pekerjaan di luar negara.

“Kementerian Luar sentiasa komited dalam memastikan keselamatan dan kebajikan Keluarga Malaysia di luar negara sentiasa terpelihara,” tambah kenyataan itu.

Untuk menangani isu sindiket jenayah penipuan tawaran pekerjaan di luar negara secara lebih bersepadu dan menyeluruh, mesyuarat pertama Jawatankuasa Khas yang dipengerusikan oleh Menteri Luar Datuk Saifuddin Abdullah telah berlangsung secara dalam talian pada 27 Sept

Mesyuarat turut dianggotai oleh sembilan Kementerian atau Agensi lain iaitu Jabatan Perdana Menteri (JPM); Jabatan Peguam Negara (AGC); Kementerian Dalam Negeri (KDN); Polis Diraja Malaysia (PDRM); Jabatan Imigresen Malaysia (JIM); Kementerian Komunikasi dan Multimedia (K-KOM); Kementerian Sumber Manusia (KSM); Kementerian Belia dan Sukan (KBS) dan Suruhanjaya Komunikasi dan Multimedia (SKMM).

Antara cadangan, tindakan yang telah dan akan dilaksanakan Mesyuarat Jawatankuasa Khas ini adalah, antaranya mengadakan pertemuan dengan Ketua-ketua Perwakilan negara-negara yang terlibat pada 30 Sept.

Ketua-ketua Perwakilan asing yang berkenaan telah menyatakan komitmen Kerajaan masing-masing untuk memberikan kerjasama erat dalam menangani isu ini.

Ketua-ketua Perwakilan Malaysia di Kemboja, Laos, Myanmar dan Thailand juga telah diminta untuk terus berusaha menyelesaikan isu ini secara cepat dan tuntas.

Kementerian Luar bersama-sama PDRM juga kini menyelaraskan usaha bagi membolehkan kerjasama yang lebih erat di antara PDRM dengan pihak berkuasa negara-negara yang berkenaan melalui pertemuan khusus bagi menangani isu ini.

Kementerian Luar juga telah mengadakan perbincangan dengan pihak K-KOM untuk menyediakan Pelan Komunikasi yang lebih komprehensif dalam memberikan pendedahan dan kesedaran kepada orang ramai serta golongan sasaran supaya tidak mudah terpedaya dan terjebak dalam sindiket ini.–AlHijrah Online


AGENSI AGAMA, TOKOH ISLAM PERLU BERI INPUT DALAM RMK, BELANJAWAN

KOTA KINABALU: Agensi hal ehwal Islam serta tokoh Islam perlu memberi input dalam dasar negara seperti Rancangan Malaysia Ke-12 (RMK-12) dan belanjawan tahunan negara agar konsep Malaysia MADANI dapat diterapkan untuk pembangunan negara dan rakyat yang lebih mampan.

Perdana Menteri Datuk Seri Anwar Ibrahim berkata pihak terlibat perlu memberi input secara keseluruhan dalam dasar itu dan tidak hanya fokus kepada bidang agama Islam semata-mata tetapi juga dalam bidang lain yang memerlukan.

“Saya telah sampaikan kepada pegawai Jakim (Jabatan Kemajuan Islam Malaysia) untuk memberikan kerjasama kerana berbeza pendekatan lalu, kita tidak gunakan badan-badan Islam ini hanya untuk program agama secara terpisah.

“Ketika saya mengupas kajian separuh penggal RMK-12, draf itu saya kirim kepada Ketua Pengarah Jakim dan mohon supaya ulas, bukan ulasan tentang program agama (tetapi) ulasan tentang RMK-12,” katanya berucap merasmikan Konvensyen Pengurusan Hal Ehwal Islam Sempena Ijtimak Perdana Agensi Agama Seluruh Malaysia (IJPAM) 2023 di Pusat Konvensyen Antarabangsa Sabah di sini semalam.

Turut hadir Ketua Menteri Sabah Datuk Seri Hajiji Noor, Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali dan Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.

Perdana Menteri berkata ulasan itu penting agar beliau dapat membentangkan RMK-12 yang mengandungi suntikan dan pandangan daripada pakar-pakar Islam agar semangat MADANI dapat diterapkan.

Beliau berkata Malaysia MADANI juga merupakan antara “perencah” penting dalam Belanjawan 2024 yang akan dibentangkan di Dewan Rakyat pada 13 Okt ini.

IJPAM 2023 yang berlangsung bermula 30 Sept hingga hari ini menyaksikan penyertaan 1,837 peserta daripada pelbagai agensi hal ehwal Islam peringkat Persekutuan dan negeri dari seluruh negara. —AlHijrah Online


PEMANDU WANITA DITAHAN KES KERETA MEWAH BERHENTI TENGAH LEBUH RAYA

KULAI: Polis menahan seorang wanita dipercayai pemandu pacuan empat roda jenis Ford Ranger yang memotong secara merbahaya sehingga berlaku pelanggaran konvoi kereta mewah di Kilometer 34 Lebuh Raya Utara Selatan dekat sini, Jumaat lalu.

Ketua Polis Daerah Kulai Supt Tok Beng Yeow berkata, wanita berusia 28 tahun itu direman tiga hari sehingga 23 Mac ini selepas perintah reman dikeluarkan Majistret Sharifah Maleeha Syed Hussin.

Tambahnya, wanita tersebut ditahan semasa menyerah diri di Ibu Pejabat Polis Daerah (IPD) Kulai di sini, kira-kira jam 1 pagi tadi.

Kes tersebut disiasat mengikut Seksyen 42 (1) Akta Pengangkutan Jalan 1987 yang membawa hukuman penjara maksimum lima tahun dan denda maksimum RM15,000.

Media sebelum ini melaporkan polis mempercayai tindakan pemandu pacuan empat roda yang memotong secara ‘zig-zag’ menjadi punca konvoi kenderaan mewah tersebut memberhentikan kenderaan mereka di tengah jalan Lebuh Raya Utara Selatan, pada 18 Mac lalu.

Video kejadian turut tular di media sosial yang menunjukkan beberapa kenderaan mewah berhenti di tengah jalan lebuh raya sehingga menghalang laluan kenderaan lain.–AlHijrah Online


YADIM SUMBANG RM734,000 BANTU GOLONGAN MEMERLUKAN

KUANTAN: Yayasan Dakwah Islamiah Malaysia (YADIM) telah memperuntukkan RM734,000 setakat ini, bagi menyantuni pelbagai lapisan masyarakat menerusi program seperti Souq@Keluarga Malaysia, Jualan Rakyat dan Malam Zikir Berkah, sempena Jelajah Aspirasi Keluarga Malaysia (AKM) Pahang.

Ketua Setiausaha Negara (KSN) Tan Sri Mohd Zuki Ali berkata usaha yang dilaksanakan YADIM, bagi meringankan beban kewangan mereka yang memerlukan itu satu perbuatan terpuji dan seharusnya diteruskan, supaya bantuan dapat sampai ke golongan sasar secara terus.

Selain Pahang, antara negeri yang telah disantuni YADIM menerusi program Souq@Keluarga Malaysia ialah Sabah, Terengganu, Perak, Kelantan dan Kedah.

“Secara mudah, Souq ini ialah perkataan Bahasa Arab yang jika diterjemahkan difahami sebagai pasar untuk membeli belah. Namun dalam program ini, tetamu yang hadir tidak perlu membeli belah, sebaliknya diberikan barangan keperluan harian secara percuma daripada YADIM.

“Bantuan kepada pelbagai lapisan masyarakat seperti B40, mualaf, warga emas, Orang Kurang Upaya (OKU) termasuklah rakan-rakan bukan muslim,” katanya semasa berucap merasmikan Program Souq@Keluarga Malaysia di Masjid Jamek Beserah di sini hari ini.

Selain itu, beliau juga memaklumkan penganjuran Malam Zikir Berkah pula telah memanfaatkan 104 buah institusi pondok, rumah penjagaan warga emas dan rumah anak-anak yatim, dengan sumbangan sebanyak RM104,000.

Selain itu, RM300,000 pula diperuntukkan bagi penganjuran Jualan Rakyat membabitkan 1,000 jenis barangan keperluan seperti telur, minyak masak, gula, beras dan lain-lain dengan potongan harga sehingga 50 peratus.

Pada program itu, seramai 500 penerima menerima bantuan barangan dapur seperti beras dan ayam segar. –AlHijrah Hijrah


LIMA LEMAS DALAM KEJADIAN BOT KARAM DI SEMPORNA, SABAH

SEMPORNA: Lima individu ditemukan lemas apabila sebuah bot pam membawa 20 penumpang karam di Pulau Tandoan, Timbun Mata dekat sini, lewat malam tadi.

Pengarah Agensi Penguatkuasaan Maritim Malaysia (APMM) Zon Maritim Semporna Komander Maritim Norrimi Hassan berkata 13 penumpang bot itu berjaya diselamatkan penduduk kampung, manakala dua lagi mangsa yang dikenali sebagai Noranis, 14, dan Aiman, 6, kedua-duanya dari Kampung Sungai Nakit dekat sini, masih hilang.

Beliau berkata mangsa yang maut terdiri daripada dua wanita, dua kanak-kanak perempuan serta seorang kanak-kanak lelaki, berumur antara satu hingga 33 tahun.

Katanya bot tersebut dipercayai membawa beban lebih muatan.

“Semua 20 mangsa ini dipercayai warga tempatan dan mereka ini dalam perjalanan dari Kampung Bakung Bakung menuju ke Kampung Tandoan.

“Operasi mencari dan menyelamat mangsa hilang diaktifkan pada 11.45 malam tadi dengan bot Banggi 11 digerakkan ke lokasi kejadian bagi melaksanakan pencarian awal,” katanya ketika dihubungi pemberita di sini hari ini.

Norrimi berkata operasi tersebut membabitkan 11 anggota serta dua aset bot APMM, selain lima anggota bomba berserta satu bot aluminium.

Katanya kawasan pencarian turut meliputi sepanjang Terusan Sigalong hingga Timbun Mata dan Pangkalan Hadapan Carilamat APMM dibuka di Jeti Pelancongan Semporna.

Pulau Tandoan terletak kira-kira empat kilometer (km) dari Semporna, sebuah daerah di pantai timur Sabah terletak lebih 555 km dari Kota Kinabalu. –AlHijrah Online


SELANGOR PINDA ENAKMEN HALAL SUPAYA SESUAI DENGAN KEPERLUAN SEMASA

SHAH ALAM: Selangor akan meminda Enakmen Halal negeri itu untuk diperluas kepada semua segmen sesuai dengan perkembangan industri dan keperluan halal semasa selain memperhebatkan lagi sektor itu ke peringkat antarabangsa.

Pengerusi Jawatankuasa Tetap Agama Islam, Pengguna dan Industri Halal negeri Mohd Zawawi Ahmad Mughni berkata cadangan pindaan enakmen itu dijangka dibawa ke Sidang Dewan Undangan Negeri Selangor pada Oktober depan.

“Enakmen halal yang asal adalah ringkas, pendek dan tidak menyeluruh. Jadi ia akan ditambah lagi supaya lebih merangkumi semua segmen.

“Sebelum ini hanya makanan dan minuman tetapi sekarang kita ada farmasi, bahagian instrumen kewangan, pelancongan, pakaian dan banyak lagi,” katanya kepada media selepas Sesi Dialog Aspirasi Pembangunan Industri Halal Selangor bersama Industri Kecil serta Sederhana dan Majlis Iftar Ramadan di sini pada Jumaat.

Beliau berkata pihaknya juga komited membantu usahawan industri halal negeri itu dan bercadang membawa mereka ke Afrika Selatan, Turki dan Arab Saudi untuk bertemu dengan pelabur di sana.

“Usaha ini dijangka diadakan selepas Aidilfitri melibatkan usahawan terpilih dan sesuai. Ia dijangka dapat memperhebatkan lagi sektor halal Selangor di peringkat antarabangsa,” katanya. – AlHijrah Online


JENAZAH DUA BERADIK MAUT KEMALANGAN DI KAHANG SELAMAT DIKEBUMIKAN

KLUANG: Jenazah dua beradik lelaki yang merupakan antara enam yang maut dalam kemalangan di Kilometer 71, Jalan Batu Pahat-Mersing, Kahang, semalam, selamat dikebumikan di Tanah Perkuburan Islam Kampung Melayu, Layang-Layang, di sini, pagi ini.

Jenazah Muhammad Zharfan Noramin, 16, dan adiknya Muhammad Syakir Noramin, 11, selamat dikebumikan dalam satu liang lahad sekitar pukul 10.40 pagi tadi.

Terdahulu, kedua-dua jenazah dibawa ke Masjid Kampung Paya di sini sebelum disembahyangkan sebelum dibawa ke tanah perkuburan kira-kira satu kilometer dari masjid untuk disemadikan.

Bapa dua beradik itu, Noramin Daud kelihatan masih sugul, menangis dan tidak bermaya tatkala jenazah anak sulung dan anak ketiganya selamat dikebumikan.

Turut meninggal dunia adik beradik Siti Nurzannah Kahdar, 26, dan Masrina Kahdar, 21, serta Muhammad Adil Abdul Kahdir, 22, dan Mohd Ashraf Rafiq Mohd Arifin, 11.

Semalam, dilaporkan enam maut manakala lima lagi cedera dalam kemalangan melibatkan dua kereta iaitu Perodua Myvi dan Honda Stream di Kilometer 71, Jalan Batu Pahat-Mersing, Kahang.

Perodua Myvi yang membawa lapan orang itu dipercayai dalam perjalanan dari Kluang ke Kahang untuk berkelah di Pantai Air Papan, Mersing, sebelum kereta yang dinaiki mereka hilang kawalan dan bertembung kereta Honda Stream di lokasi berkenaan pada pukul 4.40 petang.

Selain itu, pemandu dan penumpang kereta Honda Stream yang merupakan pasangan suami isteri Zulkeflly Zakariah, 53, dan Kamariah Yusof, 48, serta anak mereka Ariana Nur Batrisyah Zulkeflly, 13, mengalami kecederaan dalam kemalangan tersebut. — AlHijrah Online


WANITA TANGGAL BAJU, TUDUNG DITAHAN REMAN

KUALA LUMPUR: Polis telah menahan wanita yang didakwa menghina agama Islam semasa membuat persembahan di sebuah kelab komedi di Taman Tun Dr Ismail (TTDI), di sini.

Setiausaha Polis Diraja Malaysia (PDRM) Datuk Noorsiah Saaduddin berkata, suspek berusia 28 tahun itu direman selama tiga hari bagi membantu siasatan mengikut Seksyen 298A Kanun Keseksaan dan Seksyen 233 Akta Komunikasi dan Multimedia 1998.

“Seorang wanita yang didakwa menghina agama Islam di sebuah kelab komedi telah ditangkap. Suspek direman selama tiga hari bermula 10 Julai (Ahad) hingga 12 Julai (Selasa).

“Setakat ini suspek direman di Ibu Pejabat Polis Daerah (IPD) Brickfields dan siasatan lanjut masih diteruskan,” katanya dalam kenyataan hari ini.

Baru-baru ini tular video seorang wanita yang bertudung dan memakai baju kurung mendakwa dirinya telah menghafaz 15 juzuk Al-Quran sebelum menanggalkan pakaian yang menutup aurat itu dan hanya meninggalkan pakaian yang mencolok mata.—AlHijrah Online


MENJELANG 2020: PESAKIT KANSER, STRETCHER & KWSP

Malaysia sepatutnya diisytihar negara maju pada tahun 2020.

Wawasan murni yang diilhamkan Perdana Menteri keempat, Datuk Seri (kini Tun) Dr Mahathir Mohamad pada 1991 (kini Perdana Menteri ketujuh) membuatkan penulis yang ketika itu darjah dua membayangkan kehidupan serba canggih, kereta terbang, bangunan pencakar langit berwarna warni, manusia berinteraksi dengan robot dan macam-macam lagi.

Bukan sahaja impian menyaksikan persekitaran fizikal menjadi serba moden dan advance, tetapi juga pemikiran dan cara hidup yang mungkin berubah pada 2020.

Sesiapa yang seusia dengan penulis ketika itu, pasti teruja dan bersemangat memikirkan kehidupan pada 2020. Pada tahun 1991 itu, penulis masih ingat, ada mencongak usia penulis pada 2020. Ya, usia 37 tahun. Mungkin sudah berkeluarga, beranak pinak dan memiliki pekerjaan. Alhamdulillah, pada 2019 hari ini, penulis mencapai kesemua itu tanpa perlu menunggu 2020.

Kini, berbaki beberapa hari sahaja lagi, tahun 2020 akan tiba. Rupanya masih banyak impian dan jangkaan penulis dan ramai rakyat Malaysia meleset.

Bukanlah kecewa, namun mungkin impian ketika itu agak ambitious dan kurang realistik. Namun bagi penulis, mungkin kalau pun secara fizikal kita tak nampak kecanggihan itu dan ini, tetapi sekurang-kurangnya penulis masih mengharap agar cara pemikiran kita pada tahun 2020 nanti, lebih matang, bertamadun dan ada siviknya.

Malah cara kerja kita juga sepatutnya lebih smart dan mudah dengan kecanggihan teknologi yang ada.

Bila sebut tentang pemikiran dan cara kerja, penulis terkilan dan kecewa, malah tertanya-tanya di mana silapnya.

Isu besar yang berlaku kurang dua minggu sebelum kita menjengah 2020, tahun yang dinanti-nantikan itu. Ya, isu pesakit kanser tahap empat yang mahu mengeluarkan baki wang carumannya sebanyak RM10,000 di KWSP, tiba-tiba diarah untuk hadir sendiri ke kaunter cawangan Johor Bahru untuk membuat pengesahan identiti menggunakan cap jari.

Isu itu sangat menarik perhatian penulis, malah pasukan editorial Berita AlHijrah pada 22 Disember lalu bersepakat mengetengahkan isu berkenaan dalam slot berita primetime yang disifatkan tidak sepatutnya berlaku. Boleh saja ia dianggap tidak berperikemanusiaan.

Penulis berjaya berhubung dengan adik kepada pesakit berekenen yang meluahkan kekecewaan terhadap apa yang berlaku. Apatah lagi selepas perkongsiannya bersama beberapa keping gambar menjadi viral sehingga mencecah 15,000 perkongsian dan menerima lebih 7,700 ulasan netizan.

Penulis tersentak. Faham dengan perasaan si adik dan keluarga pesakit kanser itu apabila dilayan sebegitu rupa. Salah siapa sebenarnya ni?

Sampaikan si pesakit memang benar-benar hadir sendiri ke kaunter dengan menggunakan stretcher dibawa ambulans dari kediaman pesakit kanser berusia 56 tahun itu?

Bila dikongsi gambar-gambar di kaunter KWSP itu dan beberapa gambar ambulans, macam-macam perkataan keluar daripada mulut penulis dan rakan editor yang tidak jauh mana dengan kata-kata menyumpah seranah, maki hamun netizen yang terpapar di Facebook selepas isu itu viral.

Come on lah… Apa dah jadi dengan negara kita, Malaysia ini? Benarkah prosedur operasi standard (SOP) KWSP untuk proses pengeluaran wang menuntut pencarum hadir ke kaunter meski pun dia kurang upaya, warga emas, pesakit kronik, ibu hamil dan sebagainya?

Sampaikan perlu dibawa ambulans yang disewa dan diusung ke kaunter dengan menggunakan stretcher? Aduh. Bak kata penyampai Berita AlHijrah, Wan Kamarudin Wan Ibrahim ketika mengemudi program berita itu secara live 22 Disember lalu, “Ambulans di pintu belakang, stretcher ke kaunter… kita di negara mana sekarang ni?” .

Penulis
hairan, di mana budi bicaranya? Di mana pertimbangannya? Di mana belas
kasihannya? Di mana sikap kemanusiaannya? Di mana tolak ansurnya? Istighfar
sejenak.

Penulis sampai sekarang belum berpuas hati dengan isu ini. Ya, KWSP telah beri maklum balas menerusi satu kenyataan media, beberapa jam selepas isu itu viral.

Namun takkanlah hanya press statement semata-mata? Sekurang-kurangnya pihak bertanggungjawab KWSP tampil buat sidang media dan perjelaskan kepada seluruh rakyat Malaysia tentang isu dan tindak tanduk yang kurang menyenangkan pesakit kanser itu.

Mungkin boleh diperjelas SOP sebenar dan memohon maaf serta membuat tindakan susulan. Atau mungkin berikrar memperbaiki sistem penyampaian perkhidmatan kepada pencarum dan pada masa sama memastikan ia tidak lagi berulang.

Kalau
beginilah layanan perkhidmatan kepada pelanggan mahu pun pencarum, memang
sukarlah untuk dipadankan dengan impian penulis dan jutaan rakyat Malaysia yang
ingin lihat kemajuan, kematangan komunikasi, perkhidmatan cemerlang, pemikiran
bertamadun dan sikap ihsan sesama masyarakat pada tahun 2020 yang hanya akan
tiba beberapa hari sahaja lagi ini.

KWSP adalah sebuah entiti yang besar, profesional, dihormati dan disegani. Penulis tidak pernah mempunyai masalah dengan pihak KWSP sebelum ini, khususnya ketika berurusan di cawangan Wangsa Melawati yang mesra dan menjalankan tugas dengan baik. Penulis tidak menyalahkan KWSP secara keseluruhan, namun mungkin perlu revisit sebahagian SOP atau menyiasat kakitangan yang bertanggungjawab melayan pesakit kanser berkenaan.

Meski pun
sudah lebih seminggu berlalu, penulis akui, masih ‘skodeng’ laman Facebook
KWSP, Facebook adik pesakit itu sendiri iaitu Puan Nur Sheila Abdullah dan
laman sosial pihak berkaitan untuk mengetahui apa perkembangan kes itu. Puan
Nur Sheila juga ada menjawab pertanyaan penulis, dan menghargai inisiatif
Berita AlHijrah untuk mengetengahkan isu yang menimpa kakaknya itu selama tiga
hari berturut-turut.

Antara yang ditulis Puan Nur Sheila kepada penulis, “Kakak dan kami sedia memaafkan pihak KWSP dengan harapan tiada lagi perkara sebegini berlaku di masa hadapan kepada pencarum-pencarum yang hilang upaya…”.

Penulis mengharapkan perkara ini diambil pengajaran dan iktibar kepada semua. Dalam sesetengah kes, pasti perlu ada pertimbangan kemanusiaan dan tolak ansur, khususnya dalam memberi servis terbaik kepada pelanggan yang hilang upaya.

Ia pasti dihargai oleh mereka yang dibantu kerana mempermudah urusan mereka.

Harapan penulis, pada 2020, biarlah pemikiran kita matang dan profesional. Jika perlu, gunalah budi bicara itu sebaik mungkin, semai sikap ihsan dan rahmah kepada orang di sekeliling kita supaya kita benar-benar memainkan peranan yang terbaik sebagai khalifah di muka bumi. Penulis rayu agar isu sebegini tidak berulang lagi. — AlHijrah Online

Penulis adalah Ketua Jabatan Berita & Hal Ehwal Semasa AlHijrah Media Corporation.


SERAH KEPADA KEBIJAKSANAAN YDPA UNTUK MEMBUAT KEPUTUSAN – ANWAR

KUALA LUMPUR: Pengerusi Pakatan Harapan Datuk Seri Anwar Ibrahim hari ini mengesahkan beliau telah mempersembahkan dokumen sahih mengenai majoriti kukuh ahli Parlimen yang menyokongnya kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini.

Anwar kini meminta semua pihak bersabar dan menyerahkan kepada kebijaksanaan Yang di-Pertuan Agong membuat keputusan yang terbaik untuk masa depan negara.

“Sebagaimana yang saya janjikan pada sidang akhbar 23 September lalu telah saya tunaikan hari ini dengan mempersembahkan dokumen sahih mengenai majoriti kukuh Ahli Parlimen yang menyokong saya kepada Yang di-Pertuan Agong.

“Sebagai hamba Allah yang insaf dengan segala ujian yang saya lalui, saya dengan rendah diri memanjatkan setinggi kesyukuran kepada Allah swt kerana di atas Rahmat dan Hidayahnya memberi kekuatan, kesabaran dan iltizam untuk saya meneruskan perjuangan membela agama, bangsa dan negara tercinta ini,” katanya dalam sidang media hari ini.

Anwar juga memaklumkan Al-Sultan Abdullah akan memanggil ketua-ketua parti bagi mengesahkan dokumen sokongan terhadapnya. — AlHijrah Online.


INISIATIF BANTU MURID TERCICIR PDPR, SK CHE DERIS SUMBANG TELEFON PINTAR

KOTA BHARU: Sekolah Kebangsaan (SK) Che Deris, Kota Bharu mengambil pendekatan dengan menyumbang telefon pintar kepada murid kurang berkemampuan bagi membolehkan mereka mengikuti Pengajaran dan Pembelajaran di Rumah (PdPR).

Menurut Guru Besar SK Che Deris, Mohammad Fadzil Mat Il, kebanyakkan murid sekolahnya daripada keluarga kurang berkemampuan dan kurang mampu memiliki telefon pintar untuk mengikuti PdPR secara dalam talian.

Tambah Fadzil, pihak sekolah sudah mengesan dan mengambil maklumat murid-muridnya yang keluarganya kurang berkemampuan dimana tidak memiliki kemudahan telefon pintar.

“Saya mengharapkan pelajar-pelajar yang dapat kita kenal pasti susah, diberikan sumbangan telefon pintar untuk mereka dapat belajar dengan lebih sempurna dan tersusun,” katanya.

Dalam masa yang sama, pihak sekolah tersebut dalam usaha mengumpulkan dana dengan kerjasama Persatuan Ibu Bapa dan Guru (PIBG) SK Che Deris untuk pemberian telefon pintar bagi keluarga yang kurang berkemampuan.

“Saya harap mana-mana individu atau badan bukan kerajaan (NGO) boleh turut bersama dengan kami,” katanya semasa menyampaikan sumbangan telefon pintar dan bantuan persekolahan kepada sebuah keluarga di Kampung Tunjong Baru, di sini.

Ujar Fadzil, kaedah PdPR buat masa ini merupakan kaedah terbaik bagi mengekang penularan COVID-19 di sekolah, namun pihaknya tidak boleh berpeluk tubuh sebaliknya perlu berusaha untuk membantu murid-murid agar tidak tercicir dalam pelajaran.

Orang ramai yang ingin membantu dalam memberikan sumbangan telefon pintar untuk murid SK Che Deris boleh menyalurkan sumbangan anda kepada PIBG SK Che Deris melalui akaun Bank Islam bernombor 03018010144382 .—AlHijrah Online


Jenazah Morsi tidak dibenarkan dikebumi di kampung halaman

KAHERAH, 19 Jun – Jenazah bekas Presiden Mesir, Mohammed Morsi yang meninggal dunia di mahkamah, dikebumikan di Kaherah semalam, kata anak lelakinya.

Menerusi laman Facebook, anak Morsi, Ahmed berkata, jenazah bapanya dikebumikan awal pagi semalam di tanah perkuburan awam Al-Wafaa Wa Al-Amal, bandar Nasr, timur Kaherah di sisi tokoh kanan gerakan Ikhwanul Muslimin yang lain.

Difahamkan, pengebumian Morsi hanya dihadiri ahli keluarga terdekat selepas pihak berkuasa enggan memberi kebenaran pengebumian di kampung halamannya di wilayah Sharqiya, terletak di Delta Nil.

“Kami memandikan jenazahnya
di hospital Penjara Tora dan melakukan solat jenazah, pengebumian dijalankan
dengan bimbingan Ikhwanul Islam,” kata Ahmed.

Peguam Morsi, Abdel Moneim Abdel Maksoud mengesahkan pengebumian dijalankan di tanah perkuburan awam tersebut.

Morsi, yang merupakan tokoh terkenal dalam gerakan Ikhwanul Muslimin menjadi Presiden pertama Mesir yang dilantik secara demokratik pada tahun 2012, setahun selepas Arab Spring yang menyaksikan berakhirnya pemerintahan bekas Presiden Hosni Mubarak selama 30 tahun.


2.3 JUTA WARGA EMAS SUDAH TERIMA VAKSIN COVID-19

PUTRAJAYA: Hampir 80 peratus atau 2.3 juta warga emas telah menerima sekurang-kurangnya satu dos suntikan vaksin dalam fasa kedua Program Imunisasi COVID-19 Kebangsaan (PICK).

Menteri Penyelaras PICK, Khairy Jamaluddin Abu Bakar berkata, jumlah itu daripada keseluruhan 4.1 juta dos vaksin yang diberikan dalam fasa kedua yang turut merangkumi orang kurang upaya (OKU) dan individu yang mempunyai komorbiditi.

“Individu OKU yang mendapat suntikan vaksin seramai 127,775 dan mereka yang mempunyai komorbiditi pula seramai 853,554,” katanya dalam sidang media mengenai perkembangan PICK, hari ini.

Sementara itu Khairy berkata jumlah keseluruhan kumpulan fasa dua yang mendaftar di bawah PICK seramai 5.4 juta dengan 2.89 juta daripadanya warga emas.

“Kira-kira 20.8 peratus daripada jumlah warga emas yang berdaftar telah diberikan janji temu dan dijangka menerima suntikan dos pertama bulan ini,” katanya.

Ujar beliau kumpulan warga emas di negeri Wilayah Persekutuan (WP) Kuala Lumpur, WP Labuan, WP Putrajaya, Perlis, Melaka, Pulau Pinang, Sarawak, Selangor dan Perlis yang telah memulakan fasa ketiga PICK merekodkan sekurang-kurangnya 80 peratus vaksinasi membabitkan golongan warga emas yang mendaftar.

Setakat semalam, jumlah keseluruhan populasi Malaysia berusia 18 tahun dan ke atas yang menerima sekurang-kurangnya satu vaksin ialah 27.3 peratus manakala 11.2 peratus telah lengkap divaksinasi.—AlHijrah Online


IRAQ BERKABUNG TIGA HARI

BAGHDAD : Iraq berkabung selama tiga hari bermula hari ini untuk lebih 100 orang yang terbunuh ketika protes baru-baru ini.

Menurut laporan AFP, Kerajaan Iraq dijangka melakukan rombakan parlimen susulan krisis politik parah yang sedang melanda negara itu.

Bagi menghormati mereka yang kehilangan nyawa, Iraq mengibarkan bendera mereka pada setengah tiang.

Mereka yang terbunuh termasuk penunjuk perasaaan serta anggota polis yang terlibat diisytiharkan sebagai syahid dan pampasan akan diberikan kepada keluarga masing-masing.

Sementara itu, laman media sosial Iraq masih tidak dapat diakses, namun apabila menggunakan aplikasi rangkaian peribadi maya (VPN), imej yang didapati kebanyakannya imej penunjuk perasaan maut akibat terkena peluru hidup.

Penembak hendap dan pensabotaj disalahkan oleh pihak berkuasa Iraq, namun kemudian mengakui bahawa pihak tentera yang bertindak ganas di bandar Sadr, Baghdad.

Perdana Menteri, Adel Abdel Madhi berikrar akan melakukan rombakan parlimen yang bergantung kepada penyertaan blok terbesar terdiri daripada 54 ahli Parlimen yang diketuai ulama, Moqtada al-Sadr.

Menurut laporan agensi itu, Kerajaan Iraq mencadangkan perubahan untuk menurunkan kadar pengangguran anak muda dan Kementerian Buruh mencadangkan pendaftaran kerja dalam talian sejak protes dan keganasan tenang. — AGENSI


POLIS BUKA KERTAS SIASATAN ANGGOTA DIDAKWA GANGGU ISTERI ORANG

MELAKA: Polis mengesahkan telah membuka kertas siasatan berhubung dakwaan seorang anggotanya yang dikatakan mempunyai hubungan sulit dan mengganggu isteri orang seperti video yang tular di laman sosial Facebook sejak semalam.

Ketua Polis Daerah Melaka Tengah ACP Christopher Patit berkata polis juga telah menerima laporan daripada suami wanita terbabit mengenai salah laku anggota berusia 36 tahun yang bertugas di Balai Polis Ayer Keroh itu.

“Perkara ini sedang dalam siasatan lanjut meliputi pelbagai elemen dan kami juga perlu hantar sampel video itu ke forensik untuk kami tentukan kesahihan yang dibuat oleh pengadu.

“Dalam isu ini saya tidak akan berkompromi jika ia melibatkan salah laku anggota selain tidak teragak-agak untuk ambil tindakan,” katanya kepada pemberita di sini hari ini.

Mengulas lanjut Christopher berkata siasatan mengenai kes itu dijalankan oleh D11 Ibu Pejabat Polis Kontinjen (IPK) Melaka dan Jabatan Integriti dan Pematuhan Standard (JIPS).

Katanya anggota tersebut juga masih menjalankan tugas seperti biasa dan kes itu disiasat di bawah Sesyen 498 Kanun Keseksaan kerana kesalahan memikat dan memperdaya isteri orang.

Terdahulu tular satu hantaran di Facebook dan video dakwaan seorang lelaki mengenai masalah rumah tangga yang berusia sembilan tahun itu diganggu pihak ketiga dan dipercayai hubungan isterinya dan anggota terbabit telah berlarutan sehingga setahun. –AlHijrah Online


GUNA WEBCAM RAKAM KESALAHAN JALAN RAYA

KUALA LUMPUR, 9 Jun – Pengguna jalan raya disaran memasang alat perakam video (webcam) kereta pada kenderaan bagi memudahkan mereka merakam sebarang kesalahan jalan raya yang disaksikan sebagai bukti.

Presiden Kesatuan Pegawai Pengangkutan Jalan Semenanjung Malaysia (KPPJSM) Hamzah Masri berkata webcam dapat mengelak pemandu menggunakan telefon pintar untuk merakam gambar semasa memandu.

“Sekiranya pemandu yang menyaksikan kemalangan atau kesalahan jalan raya yang dilakukan pemandu lain menggunakan telefon sambil memandu, ia sudah mengundang bahaya yang lain pula. “Oleh itu, pemasangan webcam perlu bagi memudahkan mereka merakam sebarang kesalahan jalan raya termasuk jenayah yang dilihat secara tidak sengaja untuk dihantar kepada pihak berkuasa bagi tindakan lanjut,” katanya kepada Bernama.

Hamzah berkata pemasangan webcam pada kereta hanya memerlukan kos serendah RM100 bergantung kepada kualiti kamera video untuk merakam gambar semasa memandu. Beliau berkata alat berkenaan yang dipasang pada bahagian hadapan kereta boleh digunakan untuk merakam kesalahan seperti kenderaan yang menggunakan lorong kecemasan, melanggar lampu isyarat, meletak kenderaan di tempat larangan dan tidak berhenti di kawasan pejalan kaki melintas.

“Dengan adanya laporan daripada orang ramai, tiada pemandu agresif yang akan berani melakukan kesalahan jalan raya kerana perbuatan itu akan dirakam melalui kecanggihan teknologi masa kini,” katanya.

Beliau berkata kesedaran orang ramai yang memberi kerjasama sedemikian diyakini mampu mendisplinkan pengguna jalan raya yang agresif sekaligus mengurangkan jumlah kemalangan.

Katanya orang ramai boleh menghantar gambar kesalahan jalan raya yang dirakam kepada pihak berkuasa menerusi alamat e-mel aduan trafik JPJ di aduantrafik@jpj.gov.my untuk tindakan lanjut.

BERNAMA


KERAJAAN MINTA JKJAV KAJI WAJIBKAN PENGAMBILAN VAKSIN

KUALA LUMPUR: Kerajaan meminta Jawatankuasa Khas Jaminan Akses Bekalan Vaksin COVID-19 (JKJAV) mengkaji pelaksanaan program imunisasi secara wajib jika jumlah pendaftaran tidak mencapai sasaran imuniti kelompok.

Selain itu, Perdana Menteri, Tan Sri Muhyiddin Yassin berkata, kerajaan sedang mengkaji bagi mengenakan tindakan undang-undang terhadap golongan anti-vaksin yang menghasut orang ramai daripada tidak menerima vaksin COVID-19.

“Kalau ikut perancangan kita, saya harap kita dapat percepat vaksinasi, yang penting jangan ada orang berkata jangan vaksin.

“Kita tidak mahu separuh daripada orang kita sudah dapat suntikan manakala sebahagian lagi tidak dapat, kerana ini akan membawa kesan,” katanya kepada BERNAMA selepas melawat Pusat Pemberian Vaksin (PPV) Pusat Pameran dan Dagangan Antarabangsa Malaysia (MITEC).

Lawatan tersebut disertai Menteri Penyelaras Program Imunisasi COVID-19 Kebangsaan, Khairy Jamaluddin serta Menteri Kesihatan, Datuk Seri Dr Adham Baba.

Dalam masa yang sama, beliau juga meminta proses vaksinasi dipercepatkan dan menambah jumlah PPV bagi mencapai imuniti kelompok lebih awal.

Bagaimanapun, Muhyiddin mengingatkan agar semua rakyat Malaysia untuk sedia berkorban untuk menjadi sukarelawan dalam menjayakan Program Imunisasi COVID-19.–AlHijrah Online


Islamic Relief Malaysia tiba di Somalia bagi misi kemanusiaan

MOGADISHU – Timbalan Menteri Hal Ehwal Kemanusiaan dan Pengurusan Bencana Somalia, Abdirashid Mohamud Hassan menzahirkan setinggi-tinggi penghargaan atas projek kemanusiaan yang ditaja Islamic Relief Malaysia (IRM) bersama rakan NGO, Islamic Relief Somalia.

Pihak kementerian turut menjemput
Islamic Relief Malaysia untuk mengadakan perbincangan dua hala mengenai isu
kemanusiaan di Somalia.

Beliau turut mencadangkan ruang dan peluang lain bagi NGO Malaysia itu terus menaja projek kemanusiaan untuk rakyat somalia yang dihimpit bencana alam dan ancaman keselamatan.

Sementara itu, menurut ketua
pegawai eksekutif Islamic Relief Malaysia, Zairulshahfuddin Zainal Abidin,
pertemuan itu memberi gambaran lebih jelas terhadap keperluan mendesak rakyat Somalia.

“Di Somalia, setiap tempat mempunyai keperluan kritikal yg berlainan. Kita serahkan kepada mereka dan Islamic Relief Somalia untuk menentukan keperluan kritikal untuk kita kempen dan biaya. Alhamdulillah, akhirnya kita mengenalpasti keperluan tersebut dan insya Allah kita akan meneruskan kempen dana wakaf air kita.”


JAKIM LANCAR TABUNG MUSA’ADAH COVID-19

KUALA LUMPUR: Jabatan Kemajuan Islam Malaysia (JAKIM) melancarkan Tabung Musa’adah Covid-19 sebagai inisiatifnya membantu meringankan beban kelompok terjejas akibat wabak itu.

Menteri di Jabatan Perdana Menteri, Senator Datuk Dr Zulkifli Mohamad Al-Bakri berkata, sumbangan ke tabung itu boleh dibuat melalui akaun Bank Islam Malaysia Berhad (16027010001528) atas nama Tabung Bencana Alam dengan rujukan Covid-19.

Beliau berkata sumbangan itu bertujuan membantu mereka yang terkesan dengan Covid-19 ketika pelaksanaan Perintah Kawalan Pergerakan sehingga 31 Mac depan.

“Diharapkan orang ramai sama-sama berta’awun menggerakkan kutipan dana Tabung Musa’adah Covid-19 JAKIM ini bagi memastikan dana yang dikumpulan ini dapat meringankan beban mereka yang terjejas akibat wabak ini.

“Semoga penyumbang Tabung Musa’adah Covid-19 JAKIM akan mendapat ganjaran daripada Allah swt,” katanya dalam kenyataan yang disiarkan di FB JAKIM hari ini.

Hadir sama pada majlis pelancaran tabung khas itu di Kompleks Pusat Islam Putrajaya pagi ini ialah Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary, Timbalan Ketua Pengarah (Dasar) JAKIM, Hakimah Mohd Yusoff dan Ketua Pegawai Eksekutif TV AlHijrah, Namanzee Harris.

Zulkifli turut menyeru seluruh agensi di bawah Jabatan Perdana Menteri (Hal Ehwal Agama), Jabatan Agama Islam Negeri (JAIN), Majlis Agama Islam Negeri (Main), pertubuhan bukan kerajaan, masjid dan surau untuk sama-sama menggerakkan kutipan Tabung Musa’adah Covid-19. — AlHijrah Online/ Syed Azwan Syed Ali


JAKIM TEMPATKAN PEGAWAI TERLATIH DI HOSPITAL SELURUH NEGARA UNTUK TANGANI KES KEMURUNGAN

KUALA LUMPUR: Jabatan Kemajuan Islam Malaysia (JAKIM) akan menempatkan 160 pegawai terlatihnya di hospital seluruh Malaysia untuk menangani kes kemurungan.

Perkara itu dimaklumkan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri.

“Perkhidmatan psikospiritual, khidmat nasihat dan ‘ilaj syarie akan disebarluaskan ke agensi-agensi di bawah Kementerian Kesihatan Malaysia (KKM) bagi menangani masalah kerohanian dan kemurungan dalam kalangan pesakit dan juga kakitangan hospital sendiri akibat pandemik COVID-19 dan permasalahan lain.

“Bagi mencapai matlamat tersebut, seramai 160 peserta yang terdiri daripada Kader Post JAKIM yang berkhidmat di seluruh Malaysia, Pegawai Mesra Ibadah lantikan Jabatan Kesihatan Negeri Sabah (JKNS) dan Spiritual Provider lantikan Hospital Rehab Cheras akan diberi latihan,” katanya dalam satu hantaran hari ini.

Menurut Zulkifli, tindakan itu merupakan salah satu inisiatif yang dilakukan kementeriannya untuk memberikan sokongan emosi kepada mereka yang terksan selain MyCareCOV19 yang telah bermula pada April 2020. — AlHijrah Online


MAJIKAN DIGALAK BERI HARI KELEPASAN AM BERGAJI SEMPENA PRN – KSM

PUTRAJAYA: Cuti sempena Pilihan Raya Negeri (PRN) yang diumumkan pada 13 dan 14 Ogos lepas merupakan hari kelepasan am tambahan yang diisytiharkan di bawah Seksyen 9(1) Akta Hari Kelepasan 1951 (Akta 369), kata Kementerian Sumber Manusia (KSM).

KSM dalam kenyataannya hari ini memaklumkan hari kelepasan am yang diisytiharkan itu bukan hari kelepasan am bergaji yang wajib diberikan mengikut seksyen 60D(1)(b) Akta Kerja 1955 (Akta 265).

“Walau bagaimanapun, pihak majikan yang terlibat digalakkan supaya memberi hari kelepasan am bergaji kepada pekerja yang terlibat,” menurut kenyataan itu.

Kerajaan negeri yang terlibat dengan PRN pada 12 Ogos lepas iaitu Kedah, Kelantan dan Terengganu telah mengisytiharkan 13 Ogos sebagai cuti peristiwa, manakala Selangor dan Negeri Sembilan pada 14 Ogos.


HARAM GUNA ALAT RENJATAN ELEKTRIK UNTUK TANGKAP IKAN

KUALA LUMPUR: Penggunaan alatan renjatan elektrik untuk menangkap ikan adalah diharamkan kerana memberi kemudharatan kepada ekosistem hidupan air dan menyebabkan kepupusan serta merosakkan hidupan air.

Menurut Pejabat Mufti Wilayah Persekutuan dalam penjelasan Al-Kafi #1489, penggunaan renjatan elektrik turut membunuh keseluruhan haiwan yang berhampiran dengannya. Ini termasuk haiwan yang tidak memberi keperluan kepada penangkapnya. Islam melarang umatnya membunuh haiwan tanpa keperluan, hal ini, merupakan satu pembaziran.

Hadis yang diriwayatkan oleh Amru bin Syarid RA, Sabda Nabi SAW:

مَنْ قَتَلَ عُصْفُورًا عَبَثًا عَجَّ إِلَى اللَّهِ عَزَّ وَجَلَّ يَوْمَ الْقِيَامَةِ يَقُولُ يَا رَبِّ إِنَّ فُلاَنًا قَتَلَنِي عَبَثًا وَلَمْ يَقْتُلْنِي لِمَنْفَعَةٍ

Maksudnya: Barangsiapa yang membunuh burung kecil tanpa sebab, ia akan mengadu kepada Allah SWT pada hari kiamat dan berkata: Wahai Tuhan, sesungguhnya si fulan telah membunuhku dnegan sia-sia tanpa sebab dan tidak membunuhku kerana sebarang manfaat.

Sunan al-Nasa’ie (4446)

Selain itu, penggunaannya adalah salah disisi undang-undang yang ditetapkan oleh kerajaan Malaysia dan akan dikenakan tindakan undang-undang.

Semoga Allah SWT memberikan kefahaman yang sahih terhadap agama-Nya serta taufiq dan hidayah untuk mengamalkan syari’at-Nya dengan sebaiknya.–AlHijrah Online


PENERIMA STR MISKIN TEGAR TERIMA SARA BERJUMLAH RM600 MULAI ESOK

PUTRAJAYA: Lebih 210,000 penerima Sumbangan Tunai Rahmah (STR) dalam kategori miskin tegar berdasarkan data e-Kasih, akan menerima Sumbangan Asas Rahmah (SARA) berjumlah RM600 mulai esok, bagi mendapatkan barangan keperluan makanan asas.

Kementerian Kewangan (MOF) dalam kenyataan hari ini memaklumkan pelaksanaan SARA bagi penerima STR di Semenanjung, akan dibuat secara berperingkat mulai esok, manakala penerima di Sabah, Sarawak dan Labuan pada 7 Ogos ini.

“Penerima STR dari Semenanjung akan menerima SARA dalam bentuk bantuan barangan keperluan asas, yang diberikan dalam bentuk tanpa tunai berjumlah RM100 setiap bulan bagi tempoh enam bulan sehingga Disember ini, dan dimasukkan secara automatik melalui akaun yang dibuka menggunakan MyKad penerima, bagi pembelian di pasar raya atau kedai runcit terpilih seluruh negara.

“Penerima STR dari Kedah, Pulau Pinang, Selangor, Kuala Lumpur, Putrajaya, Negeri Sembilan, Kelantan dan Terengganu, akan menerima SARA bermula esok, manakala penerima dari Perlis, Perak, Pahang, Melaka dan Johor pula, akan mula menerima bantuan itu 31 Julai,” menurut kenyataan MOF tersebut.

Kenyataan itu memaklumkan penerima STR dari Sabah, Sarawak dan Labuan pula, akan menerima SARA dalam bentuk bayaran RM600 sekali gus, menerusi pengkreditan ke akaun bank atau secara tunai di cawangan Bank Simpanan Nasional (BSN) seluruh negara.

Perdana Menteri yang juga Menteri Kewangan Datuk Seri Anwar Ibrahim dalam kenyataan itu berkata Kerajaan Perpaduan, telah memperuntukkan hampir RM130 juta di bawah inisiatif Payung Rahmah untuk membantu golongan kurang berkemampuan, terutamanya kumpulan miskin tegar mendepani cabaran kos sara hidup.

“Oleh itu, dengan sumbangan yang diberikan ini, dapatlah menampung sebahagian daripada perbelanjaan seharian mereka,” katanya dalam kenyataan itu.


JAWI SARAN LAKSANA SOLAT HAJAT DOA NEGARA DILINDUNGI DARI COVID-19

KUALA LUMPUR: Jabatan Agama Islam Wilayah Persekutuan (JAWI) menyarankan masjid, surau Jumaat dan surau di seluruh Wilayah- Wilayah Persekutuan Kuala Lumpur, Putrajaya dan Labuan melaksanakan solat Hajat selepas solat Maghrib selama tiga hari berturut-turut pada 7, 8, dan 9 Oktober 2020.

Pengarah JAWI Mohd Ajib Ismail berkata, usaha itu bagi mendoakan kesejahteraan negara serta dilindungi daripada penularan wabak COVID-19.

“Marilah kita semua terus berdoa dan bermunajat agar Allah SWT sentiasa melindungi negara Malaysia tercinta daripada wabak merbahaya ini, mengurniakan kesembuhan bagi semua yang telah dijangkiti serta mempermudahkan urusan semua pihak bagi mendepani ujian ini,” katanya dalam kenyataan hari ini.

Semalam jumlah kes baharu positif COVID-19 meningkat drastik dengan 691 kes sekaligus menjadi jumlah kes harian tertinggi setakat ini. — AlHijrah Online / Zaim Zamani.


MADAD CIPTA PELUANG KERJA, INISIATIF MEMAJUKAN UMMAH

SUNGAI PETANI: Murtadha Dakwah Centre (MADAD) memberi peluang kepada golongan muda untuk menceburi peluang perniagaan menerusi kolaborasi dengan Syukor Burger.

Usaha tersebut sekali gus mewujudkan peluang pekerjaan di samping menyemarakkan lagi jihad dalam Islam menerusi perniagaan.

Menurut Pengarah Urusan MADAD Mohammad Yaakub Yusra Mohd Yusof, jalinan kerjasama ini bakal membantu usahawan lain yang terkesan dengan pandemik COVID-19 dengan membantu mereka mencipta peluang perniagaan baharu.

“MADAD mensasarkan seribu francais bermula di daerah Kuala Muda menjelang akhir tahun ini.

“Peluang berniaga burger ini turut diberikan kepada kakitangan MADAD sendiri dalam menambah pendapatan mereka selain menjalankan kerja sukarelawan,” ujar beliau.

Terdahulu berlangsungnya majlis menandatangani perjanjian persefahaman (MOU) antara MADAD yang diwakili Yaakub Yusra dan Syukor Burger yang diwakili Ketua Pegawai Eksekutif Super Dagang, Syukor Majid.

Bagi Syukor Majid, bukan setakat berniaga burger malah pihaknya juga akan melatih para usahawan muda melalui bimbingan awal pengurusan perniagaan.

“Sasaran saya untuk melahirkan empat ke lima ribu francais seluruh negara.

“Kami juga akan memberi tunjuk ajar bermula daripada membuat roti, ‘patty’, sos dan mayonis,” katanya selepas Majlis Grand Opening Syukor Burger X MADAD di Murtadha Dakwah Centre, di sini.

MADAD merupakan sebuah fasiliti dakwah 24 jam yang lengkap dengan masjid, rumah warga emas, pengurusan jenazah percuma dan pendidikan percuma.

Pembinaan pusat dakwah itu dijangka akan siap sepenuhnya pada 2025.


PELAN WUJUD PELUANG PEKERJAAN BAGI ETNIK ROHINGYA DITELITI

KUALA LUMPUR: Kementerian Sumber Manusia dan Kementerian Dalam Negeri (KDN) sedang mengkaji secara mendalam sebarang pelan bagi mewujudkan peluang pekerjaan buat etnik Rohingya di negara ini atas faktor keselamatan.

Menteri Sumber Manusia Datuk Seri M. Saravanan berkata kajian secara terperinci itu penting bagi mengelakkan lebih ramai pelarian Rohingya datang ke Malaysia jika pelan itu dilaksanakan.

“Saya telah berbincang dengan beliau (Menteri Dalam Negeri Datuk Seri Hamzah Zainudin) berkaitan faktor keselamatan yang menyaksikan KDN risau sekiranya kita benarkan begitu sahaja tanpa rancangan teratur, mungkin lebih ramai pelarian datang ke Malaysia.

“Jadi kita masih perlu mengkaji secara mendalam daripada segi pelaksanaan. Setakat ini, belum ada keputusan,” katanya dalam sidang media selepas Majlis Iftar Perkeso 2022 di sini malam ini.

Beliau berkata demikian ketika mengulas insiden 528 tahanan etnik Rohingya yang lolos dari Depot Tahanan Imigresen Sungai Bakap pada kira-kira 4.30 pagi tadi.

Setakat 8 malam, seramai 351 pelarian berjaya ditahan semula dan polis melancarkan gerakan mencari mereka yang masih lolos.

Insiden itu turut menyaksikan enam pelarian maut akibat dilanggar kenderaan semasa melintasi Kilometer 168 Lebuh Raya Utara Selatan (PLUS) arah selatan berhampiran kawasan Jawi, Pulau Pinang.–AlHijrah Online


AGONG TITAH UMAT ISLAM SOLAT HAJAT TOLAK WABAK COVID-19

KUALA LUMPUR: Yang di-Pertuan Agong, Al-Sultan Abdullah Ri’ayatuddin al-Mustafa Billah Shah menitahkan agar rakyat jelata masing-masing mendirikan solat hajat khusus menolak wabak COVID-19 yang sedang melanda negara.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, beliau amat berharap kerjasama semua pihak menyahut titah Seri Paduka Baginda dengan melaksanakan solat hajat di rumah dan tempat masing-masing dengan mematuhi arahan ditetapkan Kerajaan.

Beliau berkata solat hajat boleh dilakukan pada waktu siang atau malam, kecuali pada waktu-waktu diharamkan solat.

“Begitu juga marilah kita membanyakkan istighfar, taubat, zikrullah dan amalan ketaatan serta munajat yang tidak putus-putus kepada-Nya,” kata Zulkifli dalam kenyataannya di sini hari ini.

Waktu diharamkan solat adalah sesudah solat Subuh hingga terbitnya matahari (kecuali di Tanah Haram), selepas terbitnya matahari hingga kadar tujuh hasta pandangan mata (kira-kira tiga darjah), ketika matahari tegak di atas kepala kecuali pada hari Jumaat, selepas solat Asar (kecuali berada di Tanah Haram) dan ketika matahari kemerahan di waktu senja hingga terbenam seluruh bulatannya (kecuali di Tanah Haram). — AlHijrah Online


PALESTIN DIBERI HAK URUSAN POS

RAMALLAH: Palestin mengumumkan Kesatuan Pos Sedunia (UPU) semalam mengiktiraf hak untuk urusan pertukaran pos ke seluruh dunia melalui Jordan tanpa sekatan, menurut laporan Xinhuanet.

Kerajaan Palestin berkata dalam satu kenyataan akhbar lewat Khamis berkata, majlis mesyuarat UPU di Bern memutuskan memberi Palestin hak pos percuma.

Pertukaran dan pengumpulan bayaran pos bagi destinasi akhir sebelum ini dikutip Israel sejak 1995.

Menurut kenyataan itu, Majlis Mesyuarat UPU akan menyokong perkhidmatan pos Palestin melalui projek-projek pembagunan.

Palestin diberi status pemerhati oleh UPU sejak 1999 di mana membenarkannya menerima surat secara langsung. Pada 2008, mereka diberi hak mengumpulkan pendapatan berkaitan urusan surat menyurat.

Bagaimanapun, sektor pos Palestin sehingga kini perlu melalui rejim Israel. — Terjemahan AlHijrah Online


SEMUA PIHAK DISERU LEBIH BERTANGGUNGJAWAB, TIDAK KELUARKAN UCAPAN SEWENANG-WENANGNYA – MOHD NA’IM

PUTRAJAYA: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar menyeru semua pihak agar lebih bertanggungjawab dan tidak sewenang-wenangnya mengeluarkan ucapan yang boleh mencetus perbalahan, ketegangan serta kegelisahan dalam masyarakat.

Ia termasuk mengeluarkan kenyataan yang menyentuh urusan agama Islam dan kefatwaan.

Beliau berkata sebarang perkara membabitkan urusan agama khususnya di bidang akidah dan syariah hendaklah diserah serta dirujuk kepada pihak berkuasa agama Islam negeri dan para ilmuan yang diperakui kepakarannya dalam disiplin ilmu itu.

“Semua pihak dimohon untuk menghentikan perbalahan serta persengketaan yang boleh memusnahkan perpaduan dan keamanan negara. Semua pihak perlu bersatu hati untuk membangunkan negara agar lebih maju, makmur, berdaya saing dan aman sentosa,” menurutnya dalam kenyataan hari ini.

Mohd Na’im berkata beliau turut menjunjung tinggi titah Sultan Selangor Sultan Sharafuddin Idris Shah selaku Pengerusi Majlis Kebangsaan Bagi Hal Ehwal Agama Islam Malaysia yang menggesa semua pihak terutama pemimpin politik agar mengambil tanggungjawab untuk memperkukuh perpaduan demi kesejahteraan negara.

Beliau juga berkata semua pemimpin perlu akur serta menghayati titah Sultan Sharafuddin dengan sepenuh hati supaya tidak memperalat agama bagi meraih sokongan dan pada akhirnya, rakyat akan menjadi mangsa kepada perbalahan orang politik.

Pada 12 Sept lepas, Sultan Sharafuddin menitahkan rakyat khususnya pemimpin politik agar segera menghentikan perbuatan mengeluarkan fatwa secara tidak bertanggungjawab demi memelihara perpaduan rakyat di negara ini.

Titah Sultan Selangor, ini kerana baginda tidak sanggup melihat rakyat berpecah-belah disebabkan oleh tindak-tanduk sesetengah pemimpin politik yang tidak bertanggungjawab namun ini tidak bermaksud Sultan Sharafuddin menyebelahi mana-mana pihak atau parti.

Mohd Na’im juga berkata Jabatan Perdana Menteri (Hal Ehwal Agama) telah menggerakkan seluruh agensi untuk memperkukuh kesatuan dan perpaduan umat Islam melalui pelbagai usaha serta inisiatif termasuk memperkasa peranan institusi masjid dan surau sebagai pusat penyatuan ummah.

Katanya dalam konteks kemajmukan masyarakat, jabatan itu telah melaksanakan program dialog antara tamadun dan budaya untuk memupuk kebersamaan serta sikap saling menghormati.–AlHijrah Online


RM378K BANTUAN MUSAADAH COVID-19 JAKIM DISAMPAIKAN KEPADA ORANG ASLI – ZULKIFLI

KUALA LUMPUR: Sejumlah RM378,000 bantuan disalurkan kepada komuniti Orang Asli yang terjejas akibat Perintah Kawalan Pergerakan (PKP) melalui Tabung Musaadah COVID-19 Jabatan Kemajuan Islam Malaysia (JAKIM).

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, bantuan itu sebahagian RM1.56 juta diagihkan kepada lebih 1,400 orang ketua isi rumah di lapan negeri, termasuk kelompok B40.

“Kerajaan sentiasa menyantuni Orang Asli sepanjang PKP,” katanya dalam poster di Facebook beliau hari ini.

Pagi tadi, Zulkifli turut menyerahkan bantuan melalui Tabung Musaadah COVID-19 JAKIM bernilai RM27,360 kepada 152 keluarga penerima di Perkampungan Orang Asli FELDA Sungai Lui, Negeri Sembilan.

“Saya mengucapkan terima kasih kepada pihak Universiti Sains Islam Malaysia (USIM) dan pihak Inspire Heart atas kerjasama dan turut serta mempermudahkan urusan bantuan ini,” kata menteri agama itu.

Tengah hari tadi, sejumlah RM33,840 sumbangan dari tabung sama turut disampaikan kepada 188 keluarga di Perkampungan Orang ASli Segamat Kecil.

Kerajaan menguatkuasakan PKP sejak 18 Mac hingga 28 April depan bagi membendung penularan wabak COVID-19 di negara ini. – AlHijrah Online


EMPAT LELAKI DITAHAN TANGKAP IKAN TANPA PERMIT DI PONTIAN

Gambar hiasan

JOHOR BAHARU, 1 Jun – Empat lelaki termasuk dua warga Indonesia ditahan kerana dipercayai menangkap ikan tanpa permit di dua batu nautika dari Pantai Pontian, petang semalam (31 Mei).

Komander Pasukan Polis Marin (PPM) Wilayah Dua ACP Paul Khiu Khon Chiang berkata pada tangkapan pukul 3.30 petang itu, dua warga Indonesia itu didapati menggunakan pas lawatan manakala dua lagi adalah penduduk tetap, kesemua mereka berumur antara 35 hingga 50 tahun.

“Kedua-dua bot nelayan yang dirampas itu didapati membawa hasil tangkapan pelbagai ikan dan udang seberat 50 kilogram dengan nilai rampasan termasuk bot dan pukat lebih kurang RM15,000,” kata Khiu dalam satu kenyataan di sini hari ini.

Beliau berkata keempat-empat mereka ditahan kerana melakukan kesalahan bekerja sebagai nelayan tanpa permit yang sah mengikut Akta Perikanan 1985. Kes itu akan diserahkan kepada Jabatan Perikanan Pontian untuk tindakan lanjut, kata Khiu. Menurut beliau, pasukannya sentiasa memberi perhatian mengenai kegiatan menangkap ikan tanpa permit dan akan meningkatkan lagi pemantauan serta rondaan dalam usaha membanteras kegiatan itu.

BERNAMA


POLIS TAHAN TIGA SUSPEK KES CEKIK, TUMBUK PENUNGGANG MOTOSIKAL DI TEPI JALAN

KLANG: Polis semalam telah berjaya menahan tiga individu bagi membantu siasatan kes pukul seorang penunggang motosikal di persimpangan lampu isyarat di Jalan Langat-Klang.

Ketua Polis Daerah Klang, ACP Cha Hoong Fong berkata dalam kejadian pada 1 Oktober kira-kira 7.15 petang itu, salah seorang suspek dipercayai telah menolak mangsa hingga terjatuh dari motosikal, mencekik serta menumbuk mukanya.

Suspek tersebut juga menendang perut dan kaki mangsa beberapa kali selain motosikal mangsa turut dirosakkan.

“Mangsa yang berusia 21 tahun telah membuat laporan di Balai Polis Klang pada 12.44 tengah malam 2 Oktober 2023.

“Pada hari sama laporan dibuat, Bahagian Siasatan Jenayah Ibu Pejabat Polis (IPD) Klang telah berjaya menahan tiga suspek berusia 28 hingga 39 tahun yang kesemuanya mempunyai dua rekod jenayah lampau dadah,” katanya dalam kenyataan hari ini.

Ujian saringan awal air kencing terhadap kesemua suspek mendapati suspek utama yang berumur 39 tahun positif dadah jenis methamphetamine.

Sususlan itu kertas siasatan di bawah Seksyen 15(1)(a) Akta Dadah Berbahaya 1952 telah dibuka.

Terdahulu polis telah membuka kertas siasatan di bawah Seksyen 323/427 Kanun Keseksaan atas kesalahan dengan sengaja mendatangkan kecederaan dan khianat.

Permohonan reman kesemua suspek dibuat hari ini di Mahkamah Majistret Klang.

Kejadian pukul tersebut dipercayai berlaku selepas penunggang motosikal terbabit membunyikan hon pada sebuah kereta dinaiki tiga lelaki kerana memandu secara berbahaya.

Pergerakan mangsa kemudian dihalang pemandu kereta sebelum mangsa dimarahi dan dipukul salah seorang suspek.– AlHijrah Online